sagorsarker/bangla-wikipedia huggingface dataset:
অঞ্জলি মেহর

অঞ্জলি মেহর (জন্মনাম হোরা; ১৯২৮ - ১৯৭৮) ছিলেন একজন ভারতীয় শাস্ত্রীয় নৃত্যশিল্পী (ভরতনাট্যম), নৃত্য পরিচালক এবং শিক্ষাবিদ। তাঁকে "অঞ্জলিবেন" নামে ডাকা হত। তিনি ভরতনাট্যমে তাঁর সাহসী পরীক্ষা এবং উদ্ভাবনের জন্য পরিচিত ছিলেন। তিনি কিংবদন্তি রুক্মিণী দেবীর প্রথম শিষ্যদের মধ্যে এবং কলাক্ষেত্রের প্রথম ছাত্রদের মধ্যে একজন ছিলেন। তিনি ভারতে নৃত্য-শিক্ষা গড়ে তোলা ও তাকে শক্তিশালী করার ক্ষেত্রে গুরুত্বপূর্ণ ভূমিকা পালন করেছিলেন। তিনি ভারতীয় বিদ্যা ভবনের সঙ্গীত নর্তন শিক্ষাপীঠের প্রথম অধ্যক্ষ ছিলেন। ১৯৫১ সালে, তিনি ম্যাগনাম ফটো'র বিশ্বব্যাপী প্রকল্প 'জেনারেশন এক্স' -এ ভারত থেকে প্রদর্শিত দুজন ব্যক্তির মধ্যে একজন ছিলেন। অঞ্জলি মেহরকে ভারতের স্বাধীনতা-পরবর্তী প্রথম কয়েকজন নৃত্যবিদদের মধ্যে গণ্য করা হয়।
অঞ্জলি ১৯২৮ সালে জন্মগ্রহণ করেন, তাঁর বাবা-মা ছিলেন রমেশভাই এবং মুগ্ধাবেন হোরা। তিনি তাঁদের একমাত্র কন্যা ছিলেন। তিনি চার বছর বয়সে কত্থক শেখা শুরু করেন, কিন্তু যখন তাঁর বাবা-মা থিওসফিক্যাল সোসাইটির সাথে পরিচিত হন, তখন তিনি কলাক্ষেত্রে ভরতনাট্যমের প্রশিক্ষণ নিতে শুরু করেন। এখানে, তিনি সর্বশ্রেষ্ঠ ভরতনাট্যম শিক্ষকদের কাছ থেকে শেখার সুযোগ পেয়েছিলেন, তাঁর শিক্ষকদের মধ্যে ছিলেন - গুরু মীনাক্ষীসুন্দরম পিল্লাই, চোক্কালিঙ্গম পিল্লাই, শারদাম্বাই দেবদাসী এবং দণ্ডায়ুধাপানি পিল্লাই।
১৯৪৭ সালে, তাঁকে ভবন টেক ডান্স-এর প্রতিষ্ঠাতা কুলপতি ডঃ কে এম মুন্সি আমন্ত্রণ জানিয়েছিলেন, ভারতীয় বিদ্যা ভবনে নৃত্য শেখানোর জন্য।
কিছু সময়ের জন্য তিনি নিজের গুরু রুক্মিণী দেবীর নামে "রুক্মিণী কলা বিহার" নামে একটি নৃত্যালয় চালান। বরোদার এমএস ইউনিভার্সিটির ভূতত্ত্ব বিভাগের অধ্যাপক ও বিভাগীয় প্রধান ড. সুকুমার মেহরের সাথে তাঁর বিয়ের পর, তাঁরা গুজরাটে বসবাস শুরু করেন।
১৯৫০-এর দশকে, যখন এমএস ইউনিভার্সিটি, বরোদা- তে পরিদর্শন শিল্পকলা অনুষদ (নৃত্য বিভাগ) প্রতিষ্ঠিত হয়, তখন কলাক্ষেত্রের আরেক প্রাক্তন ছাত্র মোহন খোকার বিভাগীয় প্রধান হিসেবে যোগদান করেন। অঞ্জলি প্রথমে পরিদর্শক অধ্যাপক হিসেবে যোগদান করেন এবং পরে বিভাগীয় প্রধান হিসেবে মোহনের স্থলাভিষিক্ত হন। এখানে তিনি নৃত্য শিক্ষার বিকাশে গুরুত্বপূর্ণ ভূমিকা পালন করেছিলেন। তিনি ১৯৬০-এর দশকের মাঝামাঝি তাঁর "স্টিক ড্রয়িং নোটেশন সিস্টেম" এর মাধ্যমে অ-তামিলভাষী শিক্ষার্থীদের জন্য একটি সহজ শিক্ষার ব্যবস্থার উদ্ভাবন করেছিলেন।
তিনি নিজের রচনা এবং নৃত্য-নাটকের মাধ্যমে ভরতনাট্যমের গুজরাটি স্কুল প্রতিষ্ঠার জন্য পরিচিত ছিলেন। ১৯৭২ সালে, তিনি গুজরাটি ভাষায় একটি "মার্গম" (ভারতনাট্যমে একটি আনুষ্ঠানিক নৃত্য বিন্যাস) লিখেছিলেন। ১৯৭৭ সালে, অঞ্জলি গুজরাটি ভাষায় চন্দ্রমৌলিশ্বর কুরভাঞ্জি লিখেছিলেন, সুর দিয়েছিলেন এবং নৃত্য পরিকল্পনা করেছিলেন। এটি গুজরাটি ভাষায় রচিত প্রথম কুরভাঞ্জি (এক ধরনের নৃত্য-নাট্য) বলে মনে করা হয়। এমনকি সৌরাষ্ট্রে সোমনাথের অধিপতি দেবতার প্রশংসায় অঞ্জলি এই কুরভাঞ্জির জন্য সঙ্গীত রচনা করেছিলেন। এটি করতে গিয়ে, তিনি "কুত্রলা কুরভাঞ্জির" উদাহরণ অনুসরণ করেন যেখানে তিনি রুক্মিণী দেবীর সাথে সখী হিসাবে নাচ করেছিলেন।
অঞ্জলি হিন্দুস্তানি এবং কর্নাটকী সঙ্গীতে পারদর্শী ছিলেন এবং আঞ্চলিক ভাষার (গুজরাটি, মারাঠি, হিন্দি, অসমীয়া) পাশাপাশি সংস্কৃত ভাষা ব্যবহার করেছিলেন রচনাগুলি তৈরি করতে। এর ফলে ভারতনাট্যম অ-তামিলভাষী অঞ্চলেও জনপ্রিয় হয়ে উঠেছিল। তিনি সর্বভারতীয় রেডিওর জন্য গান গেয়েছেন বলেও জানা যায়।
তিনি গুজরাটি ভাষায় দুটি বই লিখেছেন, সেগুলি হলো: "নর্তনদর্শিকা" (ভরতনাট্যমের ওপর) এবং "অস্থা নায়িকা সহ" "চন্দ্রমৌলিশ্বর কুরভাঞ্জি।" এছাড়াও তিনি গুজরাটি ভাষায় অনেক গান লিখেছেন।
বালিয়াডাঙ্গী থানা

বালিয়াডাঙ্গী থানা বাংলাদেশের ঠাকুরগাঁও জেলার অন্তর্গত বালিয়াডাঙ্গী উপজেলার একটি থানা।
১৮০৬ খ্রিস্টাব্দে বালিয়াডাঙ্গী থানা প্রতিষ্ঠা লাভ করে।
বালিয়াডাঙ্গী উপজেলার ৮টি ইউনিয়নের প্রশাসনিক কার্যক্রম বালিয়াডাঙ্গী থানার অধীন।
লুক্সেমবার্গীয় ভাষা

লুক্সেমবার্গীয় বা লুক্সেমবার্গিশ ভাষা হলো একটি পশ্চীম অলমানীয় বা পশ্চিম জার্মানীয় ভাষা, যা সাধারণত লুক্সেমবার্গে বলা হয়। বিশ্বব্যাপী প্রায় ৪,০০,০০০ লোক লাক্সেমবার্গীয় ভাষায় কথা বলে। মোসেল ফ্রাঙ্কোনীয় ভাষার একটি প্রমিত রূপ হিসাবে লুক্সেমবার্গীয় ভাষার অন্যান্য উচ্চ জার্মানীয় ভাষা ও পশ্চিম জার্মানীয় ভাষাগুলির বিস্তৃত গোষ্ঠীর সাথে মিল রয়েছে। লুক্সেমবার্গ রাষ্ট্রের একটি দাপ্তরিক ভাষা হিসাবে লুক্সেমবার্গীয়ের মর্যাদা এবং সেখানে একটি নিয়ন্ত্রক সংস্থার অস্তিত্ব এই ভাষাটিকে –অন্তত আংশিকভাবে– তার ঐতিহাসিবাহী জার্মানীয় ডোমেইন থেকে সরিয়ে দিয়েছে। এটি সমসাময়িক মধ্য রোমানিয়ার ট্রান্সিলভেনিয়ায় ট্রান্সিলভানীয় স্যাক্সনীয় লোকদের কথ্যভাষা ট্রান্সিলভানীয় স্যাক্সন উপভাষার সাথেও সম্পর্কিত।
দ্বিতীয় বিশ্বযুদ্ধের আগে পর্যন্ত লাক্সেমবার্গীয় ভাষাকে অন্যান্য ভাষার মত একটি জার্মানীয় উপভাষা হিসাবে বিবেচনা করা হয়েছিল। কিন্তু তারপরে এটি বিকাশের মধ্য দিয়ে যায়; শব্দভাণ্ডার, ব্যাকরণ ও বানানে নিজস্ব আদর্শ রূপ তৈরি করে এবং তাই আজ এটিকে একটি স্বাধীন ভাষা হিসাবে দেখা হয়।
যেহেতু লাক্সেমবার্গীয় ভাষার সর্বাধিক ২৮৫,০০০ জন স্থানীয় ভাষাভাষী রয়েছে তাই ভাষার সম্পদ, যেমন: বই, সংবাদপত্র, ম্যাগাজিন, টেলিভিশন ও ইন্টারনেটে ব্যবহার সীমিত। এছাড়াও বেশিরভাগ লুক্সেমবার্গীয় আধুনিক জার্মান এবং ফরাসিতেও কথা বলে, তাই এই ভাষাগুলির সাথে এর শক্তিশালী প্রতিযোগিতা রয়েছে। উভয় ভাষারই বিশাল ভাষাগত সম্পদ থাকার কারণে লুক্সেমবার্গীয় ভাষার ব্যবহার সীমিত থেকে যায়।
লুক্সেমবার্গীয় উচ্চ জার্মান ভাষার পশ্চিম মধ্য জার্মান গোষ্ঠীর অন্তর্গত এবং এটি একটি মোসেল ফ্রাঙ্কোনীয় ভাষার প্রাথমিক উদাহরণ। এছাড়া এটি ট্রান্সিলভানীয় স্যাক্সনের সাথে ঘনিষ্ঠভাবে সম্পর্কিত, যা উচ্চ মধ্যযুগ থেকে ট্রান্সিলভানিয়া, বর্তমান কেন্দ্রীয় রোমানিয়ার ট্রান্সিলভানীয় স্যাক্সনদের দ্বারা উচ্চারিত হয়েছে।
এমভি নৌ কল্যাণ-১

বাংলাদেশ নৌবাহিনী জাহাজ (সংক্ষেপেঃ বানৌজা) এমভি নৌ কল্যাণ-১ বাংলাদেশ নৌবাহিনীর নৌ কল্যাণ-শ্রেণীর একটি কন্টেইনার জাহাজ। এই জাহাজটিকে দেশীয় প্রযুক্তিতে খুলনা শিপইয়ার্ডে নির্মাণ করা হয়। এই জাহাজটি সামুদ্রিক এবং উপকূলীয় অঞ্চলে রসদ, অস্ত্র ও গোলাবারুদ, ট্যাংক, সামরিক যানবাহন এবং বিভিন্ন প্রকার সামরিক সরঞ্জাম পরিবহনে সক্ষম। এছাড়াও জাহাজটি দুর্যোগ কালীন সময়ে উদ্ধার অভিযান পরিচালনা ও দুর্যোগ পরবর্তী ত্রাণ তৎপরতা কার্যক্রমে অংশগ্রহণ করে।
সশস্ত্র বাহিনীর জন্য গৃহীত দীর্ঘমেয়াদী আধুনিকায়ন পরিকল্পনার অংশ হিসেবে বাংলাদেশ সরকার দেশীয় উৎস থেকে সমরাস্ত্র সংগ্রহ বৃদ্ধির সিদ্ধান্ত গ্রহণ করে। সে অনুযায়ী বাংলাদেশ নৌবাহিনীর জন্য খুলনা শিপইয়ার্ডে জাহাজ নির্মানের পদক্ষেপ নেয়া হয়। এরই ধারাবাহিকতায় খুলনা শিপইয়ার্ডে কোস্টাল কন্টেইনার জাহাজ জাহাজটির নির্মাণকাজ শুরু হয়। অবশেষে ৬ সেপ্টেম্বর, ২০২১৫ সালে এমভি নৌ কল্যাণ-১ বাংলাদেশ নৌবাহিনীতে কমিশন লাভ করে।
এমভি নৌ কল্যাণ-১ জাহাজটির দৈর্ঘ্য , প্রস্থ এবং গভীরতা । এই উভচর জাহাজটির ওজন ৬০০ টন এবং জাহাজটিতে রয়েছে ২টি শ্যাফট ও ২টি কামিন্স কেটিএ১৯এম৩ ডিজেল ইঞ্জিন (মার্কিন যুক্তরাষ্ট্র), ৩টি পারকিন্স ডিজেল ইঞ্জিন (অতিরিক্ত) ও ২টি শ্যাফট। জাহাজটির সর্বোচ্চ গতিবেগ ঘণ্টায় । এটি ২৫ জন জনবল নিয়ে একনাগাড়ে ৭ দিন অভিযান পরিচালনা করতে সক্ষম।
গোপিকা ভার্মা

গোপিকা ভার্মা হলেন একজন মোহিনীয়াট্টম নৃত্যশিল্পী এবং নৃত্যশিক্ষক। তিনি কেরালায় জন্মগ্রহণ করেছেন। তিনি ভারতের তামিলনাড়ুর চেন্নাইতে বসবাস করেন। তিনি সঙ্গীত নাটক আকাদেমি পুরস্কার, কেরালা সঙ্গীত নাটক আকাদেমি পুরস্কার এবং কলাইমামানি সহ বেশ কয়েকটি পুরস্কার পেয়েছেন।
গোপিকা কেরালার তিরুবনন্তপুরমে জন্মগ্রহণ করেছেন ও বড় হয়ে উঠেছেন। তিনি ১৯৯৫ সালে কেরালা থেকে চেন্নাইতে চলে আসেন। তিন বছর বয়স থেকে মায়ের কাছ থেকে নাচ শেখা শুরু করেছিলেন। ১০ বছর বয়সে, তিনি গিরিজা এবং চন্দ্রিকা কুরুপের কাছ থেকে মোহিনীয়াট্টম শিখতে শুরু করেন। পরে তিনি কল্যাণীকুট্টি আম্মা এবং তাঁর মেয়ে শ্রীদেবী রাজনের কাছ থেকে বিশেষ প্রশিক্ষণ পান। কথাকলি বিশেষজ্ঞ কলামন্ডলম কৃষ্ণন নায়ারের কাছ থেকে গোপিকা মোহিনীয়াট্টমের "অভিনয়" (অভিনয়) অংশ শিখেছেন। তিনি ১৮ বছর ধরে ভাজিউর রামাইয়ার পিল্লাইয়ের অধীনে ভরতনাট্যম অধ্যয়ন করেছেন।
যদিও তাঁর গুরু ছিলেন কল্যাণীকুট্টি আম্মা, গোপিকা ভার্মা মোহিনীয়াট্টমে তাঁর নিজস্ব শৈলী অনুসরণ করেন। তিনি কাভালাম নারায়ণ পানিকারের অধীনে "সোপানা" শৈলীতেও মোহিনীয়াট্টম অভিনয় করেছেন। তিনি চেন্নাইয়ের আদিয়ারে "দাস্যম" নামে একটি মোহিনীয়াট্টম নৃত্য বিদ্যালয় পরিচালনা করেন।
গোপিকা বর্মা ত্রাভাঙ্কোর রাজপরিবারে বিয়ে করেছেন, ত্রাভাঙ্কোরের রাজা স্বাথি থিরুনাল রাম ভার্মার বংশধর পুরুরত্তাথি থিরুনাল মার্তণ্ড ভার্মা তাঁর স্বামী। একটি নাচের স্কুল চালানো ছাড়া, তিনি শারীরিকভাবে প্রতিবন্ধীদের জন্য একটি আশ্রয় কেন্দ্র এবং তাদের কাজের জন্য একটি টেক্সটাইল ইউনিট চালান। তিনি চেন্নাইয়ের আদিয়ারে তাঁর বাড়ি "রামালয়মে" থাকেন।
গোপিকা "অয়োনিজা পঞ্চকন্যাকা" নামে নৃত্য পরিকল্পনা ও পরিবেশন করেছেন। এটি ভারতীয় পুরাণের পাঁচজন অজাত কুমারীকে নিয়ে তৈরি। তিনি সুগতকুমারী লিখিত এবং এম. জয়চন্দ্রন দ্বারা সুরারোপিত "রাধায়েভিদে" কবিতাটি মোহিনীয়াট্টম আকারে পরিবেশন করেছেন। যামিনী রেড্ডি, কৃত্তিকা সুব্রামনিয়ম, গোপিকা ভার্মা এবং সুহাসিনী একসঙ্গে "অন্তরম" নামের নৃত্য পরিকল্পনা এবং পরিবেশন করেছেন। "ছায়ামুখী" তাঁর আরেকটি নৃত্য পরিবেশন। রবীন্দ্রনাথ ঠাকুরের ১৫০ তম জন্মবার্ষিকী উদযাপনের অংশ হিসাবে ভারতীয় পৌরাণিক চরিত্র কুন্তী এবং অহল্যার উপর নৃত্য পরিবেশনও উল্লেখযোগ্য ছিল। তিনি এখন শঙ্করাচার্যের জীবনের উপর ভিত্তি করে একটি নৃত্য রচনা করছেন।
এমভি নৌ কল্যাণ-২

বাংলাদেশ নৌবাহিনী জাহাজ (সংক্ষেপেঃ বানৌজা) এমভি নৌ কল্যাণ-২ বাংলাদেশ নৌবাহিনীর নৌ কল্যাণ-শ্রেণীর একটি কন্টেইনার জাহাজ। এই জাহাজটিকে দেশীয় প্রযুক্তিতে খুলনা শিপইয়ার্ডে নির্মাণ করা হয়। এই জাহাজটি সামুদ্রিক এবং উপকূলীয় অঞ্চলে রসদ, অস্ত্র ও গোলাবারুদ, ট্যাংক, সামরিক যানবাহন এবং বিভিন্ন প্রকার সামরিক সরঞ্জাম পরিবহনে সক্ষম। এছাড়াও জাহাজটি দুর্যোগ কালীন সময়ে উদ্ধার অভিযান পরিচালনা ও দুর্যোগ পরবর্তী ত্রাণ তৎপরতা কার্যক্রমে অংশগ্রহণ করে।
সশস্ত্র বাহিনীর জন্য গৃহীত দীর্ঘমেয়াদী আধুনিকায়ন পরিকল্পনার অংশ হিসেবে বাংলাদেশ সরকার দেশীয় উৎস থেকে সমরাস্ত্র সংগ্রহ বৃদ্ধির সিদ্ধান্ত গ্রহণ করে। সে অনুযায়ী বাংলাদেশ নৌবাহিনীর জন্য খুলনা শিপইয়ার্ডে জাহাজ নির্মানের পদক্ষেপ নেয়া হয়। এরই ধারাবাহিকতায় খুলনা শিপইয়ার্ডে কোস্টাল কন্টেইনার জাহাজ জাহাজটির নির্মাণকাজ শুরু হয়। অবশেষে ৬ সেপ্টেম্বর, ২০২১৫ সালে এমভি নৌ কল্যাণ-২ বাংলাদেশ নৌবাহিনীতে কমিশন লাভ করে।
এমভি নৌ কল্যাণ-২ জাহাজটির দৈর্ঘ্য , প্রস্থ এবং গভীরতা । এই উভচর জাহাজটির ওজন ৬০০ টন এবং জাহাজটিতে রয়েছে ২টি শ্যাফট ও ২টি কামিন্স কেটিএ১৯এম৩ ডিজেল ইঞ্জিন (মার্কিন যুক্তরাষ্ট্র), ৩টি পারকিন্স ডিজেল ইঞ্জিন (অতিরিক্ত) ও ২টি শ্যাফট। জাহাজটির সর্বোচ্চ গতিবেগ ঘণ্টায় । এটি ২৫ জন জনবল নিয়ে একনাগাড়ে ৭ দিন অভিযান পরিচালনা করতে সক্ষম।
ভি কে হিমাবতী

ভি কে হিমাবতী অথবা কলামণ্ডলম হিমাবতী নামেও পরিচিত, হলেন একজন মোহিনীয়াট্টম নৃত্যশিল্পী এবং ভারতের কেরালার নৃত্য শিক্ষক। তিনি সংগীত নাটক অকাদেমি পুরস্কার, কেরালা সঙ্গীত নাটক আকাদেমি গুরুপূজা পুরস্কার এবং কেরালা সঙ্গীত নাটক আকাদেমি পুরস্কার সহ বেশ কিছু পুরস্কার পেয়েছেন।
ভি কে হিমাবতী ১৯৫৫ সালের ১২ই অক্টোবর জন্মগ্রহণ করেছিলেন। তাঁর বাবা-মা হলেন ত্রিশূরের পেরিঙ্গোডের কৃষ্ণ ওয়ারিয়ার এবং মাচাড়ের পার্বতী ওয়ারিয়ার। তাঁর বাবা ছিলেন একজন চিকিৎসক। এক বছর বয়সে তাঁর পরিবার চেরুথুরথিতে চলে যায়। পাঁচ বছর বয়সে, তিনি চন্দ্রিকার অধীনে নৃত্য শিখতে শুরু করেন। তিনি শঙ্করনারায়ণ আসানের অধীনে কথাকলি শিখেছিলেন। তিনি নিজের বোন রুক্মিনীর সাথে ১২বছর বয়সে কেরালা কলামণ্ডলমে নৃত্য পরিবেশন করেছিলেন। পরে, তিনি কলামণ্ডলম সত্যভামা, লীলামণি এবং চন্দ্রিকার অধীনে নৃত্য অধ্যয়নের জন্য কলামণ্ডলমে যোগ দেন এবং ১৬ বছর বয়সে তাঁর ডিপ্লোমা কোর্স সম্পন্ন করেন।
বিয়ের পর, ১৯ বছর বয়সে তিনি কলকাতায় চলে আসেন কিন্তু কলামণ্ডলমে মোহিনীয়াট্টম শিক্ষকের চাকরি পেয়ে শীঘ্রই তিনি কেরালায় ফিরে যান। কলামণ্ডলমে কাজ করার সময়, হিমাবতী কলামণ্ডলম ক্ষেমাবতীর অধীনে কুচিপুড়ি শিক্ষা করেছিলেন। ৩৩ বছর চাকরি করার পর, তিনি কলামণ্ডলম থেকে মোহিনিয়াট্টম বিভাগের প্রধান হিসেবে অবসর নেন এবং পরে কলাদি সংস্কৃত বিশ্ববিদ্যালয়ে পরিদর্শক অধ্যাপক হিসেবে যোগ দেন।
তিনি চন্দ্রশেখরনকে বিয়ে করেছিলেন। তাঁদের একটি ছেলে রয়েছে। তাঁরা ত্রিশূর জেলার চেরুথুরথিতে "শ্রীকৃষ্ণসদনম" নামে তাঁদের বাড়িতে থাকেন।
হিমাবতীর নির্দেশনায়, নারায়ণ গুরু রচিত "দৈবদাসকম", মোহিনীয়াট্টম আকারে ১৫০০ জন নৃত্যশিল্পী দ্বারা প্রদর্শিত হয়েছিল।
"মোহনম" এবং "চোলকেট্টু" হল দুটি তথ্যচিত্র যা হিমাবতীর জীবন এবং তাঁর নাচের জীবন নিয়ে তৈরি।
সঙ্গীতা ঈশ্বরন

সঙ্গীতা ঈশ্বরন হলেন একজন ভারতীয় ভরতনাট্যম নৃত্যশিল্পী, গবেষণা পণ্ডিত এবং সমাজকর্মী। তিনি তরুণ নৃত্যশিল্পীদের জন্য সর্বোচ্চ জাতীয় পুরস্কার ওস্তাদ বিসমিল্লাহ খান যুব পুরস্কারে ভূষিত হয়েছেন।
ঈশ্বরন ভারতের চেন্নাইয়ের মাদ্রাজ খ্রিস্টান কলেজ (এমসিসি) থেকে গণিতে স্নাতক ডিগ্রি লাভ করেন। তিনি পাঁচ বছর বয়স থেকে ভরতনাট্যমে আনুষ্ঠানিক প্রশিক্ষণ গ্রহণ করেছেন। তিনি কলানিধি নারায়ণন দ্বারা প্রতিষ্ঠিত নৃত্য বিদ্যালয় অভিযান সুধা-র প্রথমদিকের ছাত্রদের মধ্যে একজন ছিলেন। তিনি নৃত্য, অভিনয়, কালারিপায়াত্তু, কুচিপুড়ি, কর্নাটকী সঙ্গীত এবং নাটুভাঙ্গম যন্ত্রের মতো চারুকলায় প্রশিক্ষণ পেয়েছিলেন।
ঈশ্বরন কাতরাদি এনজিওর একজন প্রতিষ্ঠাতা। তিনি "কাতরাদি পদ্ধতির" বিকাশের জন্য বিখ্যাত। এই পদ্ধতি দ্বন্দ্ব নিরসন, শিক্ষা প্রদান এবং প্রান্তিক ও সুবিধাবঞ্চিত সম্প্রদায়ের ক্ষমতায়নের উদ্দেশ্যে চারুকলাকে ব্যবহার করে। নির্যাতিত শিশু, প্রাকৃতিক দুর্যোগের শিকার, পথশিশু, মাদকাসক্ত এবং বাণিজ্যিক যৌনকর্মীদের সাথে ঈশ্বরন কাজ করেছেন। তিনি নাচ এবং থিয়েটার ব্যবহার করে সামাজিক সংস্কার আনার প্রয়াস করেছেন। আমেরিকান আর্থিক বিশ্লেষক তথা সমাজকর্মী লিজ হেইন্সের সাথে ঈশ্বরন কাতরাদি পরিচালনা করেন। তিনি উইন্ড ড্যান্সারস ট্রাস্টও প্রতিষ্ঠা করেছেন, সেখানে কুথু শিল্পী থিলাগাভাথিকে সঙ্গে নিয়ে লোকশিল্প ব্যবহার করে, শিশুদের শিক্ষিত করার জন্য কাজ করা হয়।
ঈশ্বরন চিকিৎসাবিদ এবং সচেতনতামূলক মঞ্চগুলির সাথে সহযোগিতায় তাঁর প্রকল্পগুলি পরিচালনা করেন। এই কারণে তাঁকে "মনন নৃত্যশিল্পী" হিসাবে বর্ণনা করা হয়েছে এবং নান্দনিক আবেদনের সীমিত সুযোগের বাইরে শাস্ত্রীয় নৃত্যকে নিয়ে আসার জন্য কৃতিত্ব দেওয়া হয়েছে। তিনি ইয়ুথ ফর পিস নামক ইউনেস্কো উদ্যোগের সমন্বয়সাধক (কো-অর্ডিনেটর) ছিলেন এবং মেক্সিকো, ব্রাজিল ও মার্কিন যুক্তরাষ্ট্রের মতো দেশে কর্মশালা করেছেন। তিনি হ্যান্ডিক্যাপ ইন্টারন্যাশনাল, ওয়ার্ল্ড ভিশন ইন্টারন্যাশনাল এবং অক্সফাম সহ বিভিন্ন বেসরকারি সংস্থার (এনজিও) সাথে সহযোগিতা করেছেন। তিনি দেশ নামক এনজিওর সাথেও যুক্ত ছিলেন, এইচআইভি/এইডস রোগীদের জীবনযাত্রার অবস্থার উন্নতির জন্য কাজ করছেন, এবং ভারতে কোভিড-১৯ অভিবাসন সংকটের সময় চেন্নাই অভিবাসী কার্যনির্বাহী দলের একজন স্বেচ্ছাসেবক ছিলেন।
তিনি ২০০৮ সাল থেকে ইন্ডিয়ান কাউন্সিল ফর কালচারাল রিলেশনে একটি ফেলোশিপ এবং সেইসাথে এশিয়া ফাউন্ডেশনে একটি ফেলোশিপ পেয়েছেন, যার জন্য তিনি প্রোগ্রামের অংশ হিসাবে থাইল্যান্ড, মায়ানমার, কম্বোডিয়া এবং ইন্দোনেশিয়াতে কর্মশালা পরিচালনা করেছেন।
সেন্ট্রোজোম

সেন্ট্রোজোম হলো সেন্ট্রোস্ফিয়ারসহ সেন্ট্রিওল যেটাকে সেন্ট্রোজোম বলে। এটি প্রানি কোষের বৈশিষ্ট্য, প্রধানত প্রাণিকোষে এদের পাওয়া যায়; তবে, নিম্নশ্রেণির উদ্ভিদ কোষেও কদাচিৎ এদের দেখা যায়।
ওয়াল্টার ফ্লেমিং ১৮৭৫ সালে এবং অ্যাদুয়ার্দো ভ্যান বেনডেন ১৮৭৬ সালে যৌথভাবে সেন্ট্রোজোম আবিষ্কার করেন এবং পরবর্তীতে থিওডোর বোভারি ১৮৮৮ সালে এর বর্ণনা ও নামকরণ করেন।
প্রাণিকোষের নিউক্লিয়াসের কাছে দুটি ফাঁপা নলাকার বা দণ্ডাকার অঙ্গাণু দেখা যায়, তাদের সেন্ট্রিওল বলে। সেন্ট্রিওলের চারপাশে অবস্থিত গাঢ় তরলকে সেন্ট্রোস্ফিয়ার বলে। সেন্ট্রোজোমে থাকা সেন্ট্রিওল কোষ বিভাজনের সময় অ্যাস্টার রে তৈরি করে। এছাড়া স্পিন্ডল যন্ত্র বিভিন্ন ধরনের ফ্লাজেলা সৃষ্টিতে সেন্ট্রোজোমের অবদান রয়েছে।
সুইয়াশ শর্মা

সুইয়াশ শর্মা একজন ভারতীয় ক্রিকেটার। তিনি ইন্ডিয়ান প্রিমিয়ার লিগে কলকাতা নাইট রাইডার্স দলের হয়ে খেলেন। তিনি একজন বোলার যিনি লেগ স্পিন বোলিং করেন এবং ডানহাতি ব্যাটও করেন।
৬ এপ্রিল ২০২৩-এ ইডেন গার্ডেনে রয়্যাল চ্যালেঞ্জার্স ব্যাঙ্গালোরের বিপরীতে একটি খেলায় তার টুয়েন্টি২০ অভিষেক হয়। এই ম্যাচের আগে তিনি কোনো প্রথম শ্রেণি, লিস্ট-এ এবং টুয়েন্টি২০ ম্যাচ খেলেননি। ২০২৩ আইপিএল মৌসুমের আগে কিছু অনুশীলন খেলায় তার পারফরম্যান্স দেখার পর, কলকাতা নাইট রাইডার্স তাকে ২০ লাখ রুপি মূল মূল্যে আইপিএল মিনি নিলামে নিয়ে আসে। কলকাতা তাকে খেলার দ্বিতীয় ইনিংসে "ইমপ্যাক্ট প্লেয়ার" (বদলি) হিসেবে একাদশে নিয়ে আসে। ৪০ রানে ৩ উইকেট নেন তিনি।
ইসলাম: বিলিফস অ্যান্ড টিচিংস

ইসলাম: বিলিফস অ্যান্ড টিচিংস মুসলিম এডুকেশনাল ট্রাস্টের গোলাম সারওয়ারের একটি আন্তর্জাতিকভাবে স্বীকৃত বই। এটি সারওয়ার কর্তৃক ব্রিটেনে মাদ্রাসা শিক্ষার্থীদের জন্য প্রথম ইংরেজি পাঠ্যপুস্তক হিসেবে প্রকাশিত হয়
বিদেশী সংস্করণ: ফরাসি, নরওয়েজিয়ান, রোমানিয়ান, চীনা এবং বাংলা 
সারওয়ার প্রবন্ধে উল্লেখ করেছেন, ""আমি মনে করি যে আমার বই 'ইসলাম: বিশ্বাস এবং শিক্ষা' এর ২৭৫,০০০ কপি ১৯৮০ সাল থেকে ইংল্যান্ডে মুদ্রিত হয়েছে"".
দ্য ইন্ডিপেনডেন্ট পত্রিকা এটিকে একটি ""জনপ্রিয় স্কুল পাঠ্যপুস্তক"" বলে অভিহিত করে টাইমস সংবাদপত্র বলে যে এটি ""মুসলিম ধর্মীয় শিক্ষার জন্য একটি আদর্শ পাঠ্য"" 
এড হুসেইন বলেছেন যে ""আমি ইংরেজিতে ইসলাম সম্পর্কে প্রথম যে বইটি পড়েছিলাম তা ছিল" "গোলাম সারওয়ারের" ইসলাম: "বিশ্বাস এবং শিক্ষা"" এবং তিনি আরও বলেন যে তার পরিবারের কাছ থেকে মৌখিকভাবে ইসলাম সম্পর্কে শেখার পর, সারওয়ারের বই""আমার জানার ঘাটতি পূরণ করেছিল। ""
তিনি বলেন, ইসলাম ও রাজনীতির মধ্যে কোনো মিল নেই তিনি বলেন যে ""বইয়ের একটি অংশ আমার সাথে রয়ে গেছে।"" এই অধ্যায় হচ্ছে "ইসলামে রাজনৈতিক ব্যবস্থা।" তিনি বলেন, "সারওয়ার বলেছেন যে ইসলামের মধ্যে রাজনীতি মৌলিক।"
বইটি উসামা কে. ওয়ার্ড, অধ্যাপক ড. মুহাম্মদ আব্দুল জব্বার বেগ, ড. ফারুক নুরুল আরেফিন, ড. মুহম্মদ কামারুল হাসান এবং নাসরীন সারওয়ার, ফারহাত ইয়াসমিন সারওয়ার, রুকাইয়া ওয়ারিস মাকসুদ (রোজালিন কেন্দ্রিক) ( রিলিজিয়াস স্টাডিজ এর প্রাক্তন প্রধান) এবং সৈয়দ দোহান নূহের সহযোগিতায় লেখা হয়েছে।
সারওয়ার ৮ম সংস্করণের ভূমিকায় লিখেছেন যে:
""এটা দুঃখজনক যে বইটি মার্কিন যুক্তরাষ্ট্র, ভারত এবং দূর প্রাচ্যে পাইরেট করা হয়েছে।" "আমরা জানি না কত হাজার কপি পাইরেট করা হয়েছে, তবে আনুমানিক সংখ্যাটি যথেষ্ট ।" "আমরা প্রকাশক, বই বিক্রেতা, শিক্ষক এবং সকল পাঠককে বইটির পাইরেটেড কপি বিক্রি বা না কেনার জন্য অনুরোধ করব।" "জলদস্যুতা একটি হুমকি এবং পাইরেটেড বইয়ে লেনদেন করা চুরির জিনিসপত্রের লেনদেনের মতো।" "আমরা আশা করি সৎ প্রকাশক, বই বিক্রেতা এবং পাঠকদের সম্মিলিত প্রচেষ্টা আমাদের পাইরেসির ক্যান্সার বন্ধ করতে সাহায্য করবে।"" 
Islam: beliefs and teachings at the Muslim Educational Trust website
আলফাজ (ইসলামী আইনশাস্ত্রের মূলনীতি)

এই আলোচনা ধর্মীয় পাঠ্য বোধগম্য হওয়ার সাথে সম্পর্কিত। বিষয়টি হিজরতের প্রথম শতাব্দীর প্রথম দিকেও ফিরে আসে। আলফাজ, প্রথমে বইয়ের সাথে সম্পর্কিত এবং তারপরে, ঐতিহ্যের উৎসের সাথে সম্পর্কিত ।আলফাজ-এর মধ্যে সমস্ত আলোচনা এমন কোনও উপায় নয় যা হঠাৎ আলফজের সাথে প্রবর্তিত হয়েছিল তবে ঐতিহাসিকভাবে নীতি বইয়ের আদিম অংশগুলিতে অন্তর্ভুক্ত ছিল। আলফাজের মধ্যে সমস্ত আলোচনা এমনভাবে নয় যে আলফাজকে হঠাৎ করে পরিচয় করিয়ে দেওয়া হয়েছে কিন্তু ঐতিহাসিকভাবে নীতির বইয়ের আদিম অংশে অন্তর্ভুক্ত করা হয়েছে। কিছু পণ্ডিতের মতে, আলফাজের মধ্যে সবচেয়ে প্রাচীন বিষয়টি সর্বজনীন এবং বিশেষ।
বলা হয় যে, ইবনে ইদ্রিস শাফেয়ী আলফাজের বিষয় ব্যাখ্যা করার ক্ষেত্রে একজন প্রতিষ্ঠাতা। পাকছীর মতে, শাফেয়ী আল রেসালাহ কিতাবে আলফাজের বিষয়ের সাথে সংশ্লিষ্ট। এছাড়াও তৃতীয় শতাব্দীতে, ইবনে রাভান্দি সাধারণ এবং বিশেষ প্রবন্ধ লিখেছিলেন যাতে তিনি আলফাজ নিয়ে আলোচনা করেন। জাহেরিয়ার মধ্যে দাউদও আলফাজ বিষয়ের প্রয়োজনকে নির্দেশ করে। আলফাজের সাথে জাহেরিয়া চুক্তির মধ্যে অনেক প্রবন্ধ ছিল যেমন আবু ইসহাক মারভজির আল খোসুস ওয়া ওমুম (বিশেষ এবং সর্বজনীন) বই। এছাড়াও শিয়াদের মধ্যে আলফাজ সম্পর্কিত অনেক প্রবন্ধ রয়েছে যেমন হিশাম ইবনে হাকামের বই যা টিকেনি। শাইখ মফিদ ছাড়াও লাফজ সম্পর্কে একটি বিস্তৃত প্রবন্ধ লিখেছেন। এদিকে ইবনে জোহরেহ হালাবী আলফাজ শুরু করেছেন আমর ও নাহি, বিশেষ ও সর্বজনীন বিষয়ের ব্যাখ্যা দিয়ে। 
প্রকৃতপক্ষে আলফাজ উপাধি এবং চিহ্নিতকরণের তত্ত্ব হিসাবে কাজ করে। অন্য কথায়, আলফাজকে বোঝানোর তত্ত্ব হিসাবে বিবেচনা করা হয় এবং আমরা কীভাবে বিশেষত ধর্মীয় গ্রন্থে শব্দের অর্থ বুঝতে এবং খুঁজে পেতে পারি। আলফাজ প্রাথমিকভাবে ভোকাব এবং এর শ্রেণিবিভাগ নিয়ে উদ্বিগ্ন। এই উদ্বেগগুলি আধ্যাত্মিক এবং সামান্তিক বিষয়। উদাহরণস্বরূপ, আমিদি শব্দার্থগত ধারণার ক্ষেত্রে আলফাজ সম্পর্কে আলোচনা করেছেন যেমন সেই স্বরধ্বনি যার অর্থ আছে এবং যেগুলি নেই। প্রায়শই ইসলামী আইনশাস্ত্রের মূলনীতির আলোচনা চারটি ভাগে বিভক্ত থাকে যার প্রথমটি ভাষাগত বিষয় যেমন পদবী, ব্যবহার, নিরঙ্কুশতার সাথে সম্পর্কিত। ইত্যাদি। আলফাজ নীতিগতভাবে একটি সাধারণ সংবেদনশীল প্রকৃতির সাথে কাজ করে। এছাড়াও আলফাজ এবং হারমেনিউটিকসের মধ্যে একটি সম্পর্ক রয়েছে। 
আলফাজের একটি আবিষ্কার ছিল মুহাম্মদ বাকির আল-সদরের । তিনি আলফাজের আলোচনায় শিয়া ওসুলিসের নজির এবং এর বিশ্লেষণের প্রক্রিয়া এবং আলফাজ বা মৌখিক শব্দের রূপের কপুলা এবং উপাধি উল্লেখ করেছেন। রুহুল্লাহ খোমেনী, তাঁর দ্বারা উপস্থাপিত নীতির সংজ্ঞা অনুসারে, বিশ্বাস করতেন যে আলফাজের বেশিরভাগ বিষয় যেমন বাক্যের অর্থ সনাক্তকরণ এবং ধারণা নীতির বিজ্ঞানের বাইরে।
২০২২–২৩ জিব্রাল্টার পুরুষ ক্রিকেট দলের পর্তুগাল সফর

জিব্রাল্টার পুরুষ ক্রিকেট দল ২০২৩ সালের এপ্রিল মাসে তিনটি টোয়েন্টি২০ আন্তর্জাতিক (টি২০আই) ম্যাচ খেলার জন্য পর্তুগাল সফর করে। সিরিজের ম্যাচসমূহ গুশেরি এলাকার সাঁতারাঁয় ক্রিকেট মাঠে অনুষ্ঠিত হয়। সিরিজে পর্তুগাল ৩–০ ব্যবধানে জয়ী হয়।
আহমেদ স্কিরেজ

আহমেদ স্কিরেজ অথবা আবু আব্বাস আহমেদ ইবনে আল-লাইশি সুকায়রিজ আল-খাজরাজি আল-আনসারি আল-ফাসি (১৮৭৮--১৯৪৪) ছিলেন একজন বহুল পরিচিত মরক্কী সুফি পন্ডিত এবং বিচারক। তিনি অনেক বই লিখেছেন, কিন্তু সিদি আহমেদ তিজানির সঙ্গিদের উপর লেখা বিশালাকার বই, "কিতাব কাসফ আল-হিজাব আম্মান তালাগা বি-শাঈখ তিজানি মিনাল আসহাব" (শাঈখ তিজানির মুখোমুখি হওয়া সাহাবীদের পর্দা উন্মোচন) এর জন্য বিশেষভাবে পরিচিত হয়ে আছেন। মরোক্কোর বিচারক এবং শাঈখ, আহমেদ স্কিরেজ ছিলেন মরোক্কোর মালিকি মাযহাবের কাজী। শুধু তাই নয়, তিনি ছিলেন ইব্রাহিম নিয়াসের সমতুল্য তিজানিয়া তরিকার প্রধান শাঈখদের একজন। শাঈখ ১৬০ টির মত বই লিখেছিলেন যেখানে জালালুদ্দীন সুয়ুতীর লেখা খাসায়েসুল কুবরার উপর প্রায় ২০,০০০ লাইনের কবিতা (নজম) আছে এবং আল-বুসিরির লেখা কাসিদা-ই-বুরদা ও কাজী আয়াজের লেখা আশ-শিফার উপর একটি ৫০০ লাইনের কবিতা (নজম)। মৃত্যুর আগ পর্যন্ত তিনি ছয় শতাধিক ইজাজত প্রদান করেছিলেন। শাঈখ স্বপ্নে কাজী আয়াজের দেখা পান এবং তার মত করে সমাহিত হবার আদেশ প্রদান করেছিলেন।
মহাবত খান মসজিদ

মহাবত খান মসজিদ (পশতু এবং ),  (মহব্বত খান মসজিদ নামেও পরিচিত), হলো পাকিস্তানের পেশোয়ারের ১৭ শতকে নির্মিত মুঘল আমলের একটি মসজিদ। মসজিদটি ১৬৩০ সালে নির্মাণ করা হয়। এটি পেশোয়ারের মুঘল গভর্নর নবাব খায়রদেশ খান কাম্বোহের পিতা নবাব মহবত খান কাম্বোহ এর নামে নামকরণ করা হয়। মসজিদের সাদা মার্বেলের সম্মুখভাগকে পেশোয়ারের অন্যতম দৃষ্টিনন্দন দর্শনীয় স্থান হিসেবে বিবেচনা করা হয়।
মসজিদটি ১৬৬০ এবং ১৬৭০ সালের মধ্যে মুঘলদের দ্বারা নির্মাণ করা হয় যা ছিল পুরানো শহরের সর্বোচ্চ স্থানে।
মহব্বত খান মসজিদের মিনারগুলি প্রায়ই শিখ যুগে বন্দীদের ফাঁসির জন্য ব্যবহার করা হতো। প্রতিদিন পাঁচজনকে ফাঁসির বিকল্প হিসেবে মিনার থেকে ফাঁসিতে ঝুলানো হতো। আফগানিস্তানে সোভিয়েত আক্রমণের পর, উদ্বাস্তু উপজাতি প্রবীণরা সোভিয়েতদের বিরুদ্ধে আফগানদের মধ্যে ঐক্য গড়ে তোলার জন্য মসজিদে জমায়েত হয়। 
মসজিদটির আয়তন ৩০,১৫৫ বর্গফুট।  এর খোলা প্রাঙ্গণে একটি কেন্দ্রে অবস্থিত অযু পুল এবং বাইরের দেয়ালের আস্তরণে এক সারি কক্ষ রয়েছে।
প্রার্থনা হল পশ্চিম দিকে দখল করে আছে। হলটি দুটি লম্বা মিনার দ্বারা ঘেরা, যা তিনটি বিভাগে বিভক্ত। প্রার্থনা হলের সম্মুখভাগটিও ৬টি ছোট আলংকারিক মিনার দ্বারা আবৃত যা মসজিদের ৫টি খিলানযুক্ত প্রবেশপথের পাশে, ৬টির সেটের পাশে অতিরিক্ত ২টি মিনার রয়েছে। প্রার্থনা হলটি ৩টি বাঁশিওয়ালা গম্বুজ দ্বারা আবৃত। চারটি ছোট ক্রমবর্ধমান উচ্চতা বৃদ্ধির মাধ্যমে ছাদের লাইন বাইরের প্রান্ত থেকে কেন্দ্রের দিকে উঠে যায়। ছাদের লাইন অসংখ্য মেরলন দিয়ে অলঙ্কৃত।  মসজিদের সাদা মার্বেলের সম্মুখভাগটি ক্যাভেটোস বা অবতল ছাঁচ দ্বারা আবৃত। 
৫টি খিলানযুক্ত পোর্টাল প্রধান প্রার্থনা কক্ষে প্রবেশের প্রস্তাব দেয়। কেন্দ্রীয় খিলানটি সবচেয়ে উঁচু, এবং মুঘল শৈলীর সাধারণ খিলানগুলি রয়েছে।কেন্দ্রীয় খিলান দুটি সামান্য খাটো আন-কাপড খিলান দ্বারা সংলগ্ন, যা পারস্য এবং মধ্য এশীয় শৈলীতে ডিজাইন করা হয়েছে। এই খিলানগুলি অনুরূপ শৈলীতে সজ্জিত একটি ছোট খিলান দ্বারা সজ্জিত এবং প্রতিটি খিলানের অগ্রভাগের উপরে ৭টি ছোট খিলানযুক্ত পোর্টালের সারি পাওয়া যায়। তিনটি কেন্দ্রীয় খিলানযুক্ত পোর্টালগুলি ৭টি ছোট খিলানযুক্ত পোর্টালের সারির উপরে মুকারনা দিয়ে অলঙ্কৃত, যখন বাইরের খিলানগুলির পরিবর্তে গালিব কারি দিয়ে সজ্জিত বা স্টুকো এবং প্লাস্টার দিয়ে তৈরি পাঁজরের একটি নেটওয়ার্ক যা আলংকারিক উদ্দেশ্যে আর্চওয়েতে বাঁকা পৃষ্ঠগুলিতে প্রয়োগ করা হয়।মসজিদের খিলানপথগুলিও তাদের উপরের বক্ররেখা বরাবর উদ্ভিজ্জ মোটিফ দ্বারা সংলগ্ন, যা বাদশাহী মসজিদের সবুজ মোটিফের মত নয়। 
অভ্যন্তরীণ এবং বাহ্যিক বৈশিষ্ট্য প্যানেল উভয়ই ফুলের মোটিফ এবং কুরআনিক ক্যালিগ্রাফি দ্বারা অলঙ্কৃত।  প্রার্থনা হলের অভ্যন্তরটি তিনটি নিচু বাঁশিওয়ালা গম্বুজের নীচে আশ্রয় দেওয়া হয়েছে এবং এটি ফুল ও জ্যামিতিক নকশায় বাকপটুভাবে আঁকা হয়েছে।
বদরুদ্দীন আইনী

আবু মুহাম্মদ মাহমুদ ইবনে আহমদ ইবনে মুসা বদরুদ্দীন আইনী প্রায়শই আল-আইনী নামে অধিক পরিচিত, (; জন্ম: ৭৬২ হিজরি/১৩৬১ সাল, মৃত্যু ৮৫৫ হিজরি/১৪৫৩ সাল) হানাফি মাযহাব ও শাজিলি তরিকার একজন সুন্নি ইসলামী পণ্ডিত ছিলেন। "আল-আইনী" হল "আল-আয়ন্তাবির" একটি সংক্ষিপ্ত রূপ, যা তার আদি শহরকে নির্দেশ করে। তিনি একজন বিশিষ্ট পণ্ডিত ছিলেন যাকে তার সময়ের সবচেয়ে প্রভাবশালী হানাফি ফকীহ ও হাদিস বিশারদ হিসেবে গণ্য করা হয়।
তিনি ৭৬২ হিজরিতে (১৩৬০ খ্রিস্টাব্দে) আইনতাব (বর্তমানে আধুনিক তুরস্কের গাজিয়ানতেপ) শহরে এক পণ্ডিত পরিবারে জন্মগ্রহণ করেন। তিনি ইতিহাস, "আদব" ও ইসলামি ধর্মীয় বিজ্ঞান অধ্যয়ন করেন এবং তার মাতৃভাষা তুর্কিতে সাবলীল ছিলেন, যা তাকে তার সমসাময়িকদের থেকে আলাদা করেছে এবং তাকে তার সাধনায় সাহায্য করেছে। কিছু প্রমাণ রয়েছে যে তিনি অন্তত কিছু ফার্সিও জানতেন। ৭৮৮ হিজরিতে (১৩৮৬ খ্রিস্টাব্দে) তিনি জেরুজালেমে যান, যেখানে তিনি হানাফি শাইখ আল-সায়রামির সাথে দেখা করেন, যিনি কায়রোতে নতুন প্রতিষ্ঠিত জাহিরিয়া "মাদ্রাসা" (বিদ্যালয়) এবং "খানকাহ" (সুফি রিট্রিট) এর প্রধান ছিলেন। আল-সায়রামি আইনীকে তার সাথে কায়রোতে যাওয়ার জন্য আমন্ত্রণ জানান, যেখানে তিনি জাহিরিয়াহ সুফিদের একজন হয়ে ওঠেন।
অ্যালুমিনিয়াম ফসফাইড বিষক্রিয়া

অ্যালুমিনিয়াম ফসফাইড বিষক্রিয়া হল বিষাক্ত যা অ্যালুমিনিয়াম ফসফাইড (AlP) এর অত্যধিক এক্সপোজারের ফলে ঘটে, যা সঞ্চিত খাদ্যশস্যের জন্য ধূমপান হিসাবে সহজেই পাওয়া যায় এবং "কুইকফস", "সালফস" এবং "সেলফোসের মতো বিভিন্ন ব্র্যান্ড নামে বিক্রি হয়।" অ্যালুমিনিয়াম ফসফাইড অত্যন্ত বিষাক্ত, বিশেষ করে যখন তাজা খোলা পাত্র থেকে খাওয়া হয়। অ্যাকিউট অ্যালুমিনিয়াম ফসফাইড পয়জনিং (এ এ এল পি পি) একটি বড় সমস্যা যদিও সারা বিশ্বে, বিশেষ করে ভারতীয় উপমহাদেশে কম রিপোর্ট করা সমস্যা।
এটি খাবার পরে, বিষাক্ত বৈশিষ্ট্যগুলি সাধারণত কয়েক মিনিটের মধ্যে বিকাশ লাভ করে। অ্যালুমিনিয়াম ফসফাইড খাওয়ার প্রধান প্রাণঘাতী পরিণতি হল গভীর রক্তসংবহনতন্ত্রের পতন এবং কথিত আছে যে এটি উৎপন্ন টক্সিনগুলির জন্য গৌণ, যা হৃৎপেশীগত সমস্যা, তরল ক্ষয় এবং মূত্রগ্র্রন্থিসম্বন্ধীয় গ্রন্থির ক্ষতির কারণে সরাসরি প্রভাব ফেলে। লক্ষণ এবং উপসর্গগুলি অ-নির্দিষ্ট, ডোজ নির্ভর এবং সময়ের সাথে সাথে বিকশিত হয়।
ফসফাইন গ্যাসের নিঃসরণের কারণে অ্যালুমিনিয়াম ফসফাইড বিষাক্ততা প্রকাশ করে। এটি একটি সাইটোটক্সিক যৌগ যা মুক্ত মূলকের মধ্যবর্তী আঘাতের কারণে তৈরি হয়, যা গুরুত্বপূর্ণ সেলুলার এনজাইমগুলিকে বাধা দেয় এবং যা টিস্যুতে সরাসরি ক্ষত সৃষ্টি করে। যখন অ্যালুমিনিয়াম ফসফাইড শরীরে পানির সাথে বিক্রিয়া করে তখন ফসফিন নিম্নোক্ত প্রতিক্রিয়া প্রকাশ করে:
AAlPP-এর ব্যবস্থাপনা সম্পূর্ণরূপে সহায়ক রয়ে গেছে কারণ এর কোনো নির্দিষ্ট নিরাময় পাওয়া নেই। এতে মৃত্যুর হার ৬০% এর কাছাকাছি। বিপাকীয় অ্যাসিডোসিস সংশোধন চিকিৎসার একটি ভিত্তি। AlP বিষক্রিয়ায় সম্ভাব্য থেরাপি হিসাবে ম্যাগনেসিয়াম সালফেটের ভূমিকা একটি মারাত্মক ফলাফলের সম্ভাবনা হ্রাস করতে পারে এবং অনেক গবেষণায় বর্ণনা করা হয়েছে।
মালাপ্পুরম জেলা ক্রীড়া কমপ্লেক্স স্টেডিয়াম

মালাপ্পুরম জেলা ক্রীড়া কমপ্লেক্স স্টেডিয়াম (স্থানীয়ভাবে পায়ানাদ স্টেডিয়াম নামে পরিচিত) ভারতের কেরালায় অবস্থিত একটি বহুমুখী স্টেডিয়াম, যা মঞ্জেরী থেকে প্রায় ৭ কিমি এবং মালাপ্পুরম থেকে ১২ কিমি দূরে অবস্থিত। স্টেডিয়ামটি মালাপ্পুরম জেলা ক্রীড়া কমপ্লেক্সের অংশ হিসাবে ২০১৩ সালে নির্মিত হয়েছে, এতে প্রায় ৩০,০০০ দর্শকের ধারণক্ষমতা রয়েছে। স্টেডিয়ামটি মালাপ্পুরম জেলা ক্রীড়া পরিষদের ব্যবস্থাপনায় মালাপ্পুরম জেলা ক্রীড়া কমপ্লেক্স এবং ফুটবল একাডেমির অংশ।
২০১৩–১৪ ইন্ডিয়ান ফেডারেশন কাপের গ্রুপ পর্বের আয়োজন করার জন্য জওহরলাল নেহেরু স্টেডিয়ামের সাথে স্টেডিয়ামটিকে দুটি স্টেডিয়ামের একটি হিসাবে নির্বাচিত করা হয়েছিল। স্টেডিয়ামটি গ্রুপ বি এবং ডি এর ম্যাচের আয়োজন করে এবং ২০১৩–১৪ ফেডারেশন কাপে ১২টি ম্যাচ আয়োজন করে। কেরালা প্রিমিয়ার লিগের ২০১৭-১৮ মৌসুমে স্টেডিয়ামটি গোকুলম কেরালা এফসি দ্বারা হোম মাঠ হিসাবে ব্যবহৃত হয়েছিল। 
ভারতে তাদের আঞ্চলিক এবং রাজ্য ফুটবল অ্যাসোসিয়েশনগুলির প্রতিনিধিত্বকারী দলগুলির জন্য প্রিমিয়ার প্রতিযোগিতা ২০২১–২২ সন্তোষ ট্রফি ছিল সন্তোষ ট্রফির ৭৫তম আসর এই মাঠে অনুষ্ঠিত হয়। ভারতে কোভিড-১৯ মহামারীর কারণে গত মৌসুমটি বাতিল করা হয়েছিল। টুর্নামেন্টের মূল রাউন্ড মালাপ্পুরমে অনুষ্ঠিত হয়েছিল এবং ১০টি দল দুটি গ্রুপে বিভক্ত হয়ে প্রতিদ্বন্দ্বিতা করেছিল। গ্রুপ এ থেকে কেরালা ও পশ্চিমবঙ্গ এবং গ্রুপ বি থেকে মণিপুর ও কর্ণাটক সেমিফাইনালে পৌঁছে এবং শেষ পর্যন্ত কেরালা ও পশ্চিমবঙ্গ ফাইনালে মুখোমুখি হয়। পেনাল্টিতে কেরালা পশ্চিমবঙ্গকে হারিয়ে সপ্তম শিরোপা জিতেছে।
মুর্তজা মালিক

গোলাম মুর্তজা মালিক (১৯৪১-২০০২) ছিলেন একজন ইসলামিক পণ্ডিত যিনি পাকিস্তানি ও সৌদি টেলিভিশনের নিয়মিত অলোচক ছিলেন। তাকে বেরলভী চিন্তাধারার সাথে যুক্ত একজোট "অ-বিতর্কিত" সুন্নি পন্ডিত মনে করা হয়। মুর্তজাকে ২০০২ সালে এক রহস্যজনক পরিস্থিতিতে হত্যা করা হয়। 
মুর্তজা মালিক ১৯৪১ সালে জন্মগ্রহণ করেন। তিনি ইসলামিক দর্শন ও অধিবিদ্যায় পিএইচডি স্কলার ছিলেন। তিনি দুটি স্নাতকোত্তর ডিগ্রি অর্জন করেন, যার মধ্যে একটি সরকারি কলেজ, লাহোর থেকে দর্শনে স্নাতকোত্তর এবং পাঞ্জাব বিশ্ববিদ্যালয় থেকে আরবি ভাষায় স্নাতকোত্তর। 
গোলাম মুর্তজা মালিক ছিলেন পাকিস্তানের সবচেয়ে উদারপন্থী সুন্নি মুসলিম পণ্ডিতদের একজন। তিনি ধর্মীয় বিষয়ে ঘন ঘন টেলিভিশনে আলোচনা করতেন। তিনি পাকিস্তান এবং বিদেশের বিভিন্ন শিক্ষা প্রতিষ্ঠানে কুরআন এবং অন্যান্য ইসলামিক শিক্ষা প্রদান করছিলেন। তিনি ইসলাম সম্পর্কে তার আলোকিত দৃষ্টিভঙ্গি এবং ধর্মের চরমপন্থী ব্যাখ্যা গ্রহণে অস্বীকৃতির জন্য পরিচিত ছিলেন (তিনি বেরেলভি চিন্তাধারা অনুসারে তার অ-বিতর্কিত বক্তৃতার কারণে বিখ্যাত ছিলেন)। তিনি কখনই কোন সাম্প্রদায়িক বিষয়ে জড়িত ছিলেন না এবং প্রকৃতপক্ষে এমন একজন ব্যক্তি হিসাবে পরিচিত ছিলেন যিনি এই জাতীয় সমস্যার ঊর্ধ্বে ছিলেন। 
২০০২ সালের মে মাসে আল্লামা ইকবাল টাউনে দুই বন্দুকধারীর গুলিতে মুর্তজা মালিক (তার গাড়ির চালক সহ) নিহত হন। মুর্তজার চোয়ালে একটি গুলি লেগেছিল এবং তার ড্রাইভারের ঘাড়ের পেছনে দুটি বুলেট লেগেছিল। দুটি হত্যাকাণ্ডের বিষয়ে অজান্তে, টহল দায়িত্বে থাকা টাইগার স্কোয়াডের দুই পুলিশ সদস্য মোটরসাইকেলের নম্বর প্লেট না থাকাযর কারণে ঘটনাস্থল থেকে কিছু দূরে বন্দুকধারীদের বাধা দেয়। বন্দুকধারীরা পুলিশকে লক্ষ্য করে গুলি চালায় এবং এর ফলে একজন পুলিশ সদস্য নিহত হন মালিকের পরিবারের বর্ণনা অনুসারে, মুর্তজা মালিক একটি প্লট ক্রয়ের জন্য সেখানে গিয়েছিলেন। তিনি সে প্লটে একটি ধর্মীয় প্রতিষ্ঠান স্থাপন করতে চেয়েছিলেন। দুই বছর পর, ২০০৪ সালে ড. গোলাম মুর্তজা মালিক ও তার গাড়ি চালককে হত্যার অভিযোগে পুলিশ দুই সন্দেহভাজনকে গ্রেপ্তার করে। সুন্নি তেহরিক থেকে পরবর্তীতে তথ্য দেওয়া হয় যে ফারুক এবং আরশাদ (উভয় সন্দেহভাজন) ড. গোলাম মুর্তজা মালিক, অধ্যাপক আতাউর রহমান সাকিব এবং তার গাড়ি চালক, শিয়া নেতা সৈয়দ হাসান রাজা এবং মকবুল আহমেদ নামে একজন কনস্টেবল, চৌধুরী শাফকাত আহমেদ, পুলিশের সিনিয়র সুপারিনটেনডেন্ট চৌধুরী শাফকাত আহমেদকে হত্যা সহ অনেক অপরাধ স্বীকার করেছে। সন্দেহভাজন দু'জনই সংবাদমাধ্যমকে জানিয়েছেন, তাঁদের মগজ ধোলাই করা হয়েছে। 
মায়মুনা মুর্তজা মালিক (ড. গোলাম মুর্তজা মালিকের কন্যা এবং উত্তরসূরি) একজন প্রখ্যাত মহিলা পণ্ডিত। তিনি বর্তমানে সৌদি আরবের রিয়াদে বসবাস করছেন। তিনি উর্দু ভাষায় সিরাত আল-নবী, আদব-ই-দুআ, তাজকিয়া-ই-নাফস ইত্যাদি বিষয়ে বক্তৃতা দেন। তিনি ইসলামে নারীর ভূমিকার মতো ইসলামিক বিশ্বের নারী সম্প্রদায়ের সাথে সম্পর্কিত বিষয়গুলি নিয়ে কাজ করেন। তিনি তার বাবাকে অনেক ইসলামী বই লিখতে সাহায্য করেছিলেন (খুতবাতে হারাম, ওয়াজুদ-ই-বারী তালা, তাওহীদ ইত্যাদি)। তিনি এআরওয়াই কিউটিভি সহ অনেক জাতীয় এবং আন্তর্জাতিক চ্যানেলে অতিথি হন।
জাতীয় রোলার স্কেটিং কমপ্লেক্স

জাতীয় রোলার স্কেটিং কমপ্লেক্স বাংলাদেশের রাজধানী ঢাকা শহরে অবস্থিত একটি রোলার স্কেটিং ক্রীড়া অনুশীলন ও প্রতিযোগিতা অনুষ্ঠানের সুবিধা প্রদানকারী স্থাপনা। এটি বাংলাদেশের জাতীয় ও প্রধান স্টেডিয়াম বঙ্গবন্ধু জাতীয় স্টেডিয়ামের পাশে অবস্থিত। এটি বাংলাদেশের ইতিহাসের সর্বপ্রথম রোলার স্কেটিং কমপ্লেক্স। সার্কভুক্ত দেশগুলির মাঝে এর আগে শুধুমাত্র ভারতে এবং শ্রীলঙ্কায় রোলার স্কেটিং কমপ্লেক্স ছিল। ২০১৭ সালের ২৩শে ফেব্রুয়ারি তৎকালীন বাংলাদেশের প্রধানমন্ত্রী শেখ হাসিনা এই ক্রীড়া কমপ্লেক্স উদ্বোধন করেন। ২০১৭ সালে স্থাপনাটি ১১ কোটি ৬১ লাখ টাকা ব্যয়ে নির্মিত হয়েছে।
২০২৫ সালের মার্চ মাসে, শেখ রাসেল রোলার স্কেটিং কমপ্লেক্স এর নাম পরিবর্তন করে জাতীয় রোলার স্কেটিং কমপ্লেক্স নামকরণ করা হয়।
২০২০ সালের ৯ই জানুয়ারি শেখ রাসেল রোলার স্কেটিং কমপ্লেক্সে বাংলাদেশের প্রথম প্রেসিডেন্ট কাপ রোলার স্কেটিং চ্যাম্পিয়নশিপ অনুষ্ঠিত হয়। এই প্রতিযোগিতার আয়োজন করে বাংলাদেশ রোলার স্কেটিং ফেডারেশন। প্রতিযোগিতার পুরুষ বিভাগের ফাইনালে লেজার স্কেটিং ক্লাব ৩-১ গোলে স্পীড স্কেটিং ক্লাবকে পরাজিত করে প্রথম প্রেসিডেন্ট কাপ রোলার স্কেটিং চ্যাম্পিয়নশিপের শিরোপা জিতে নেয়।
শেখ রাসেল রোলার স্কেটিং কমপ্লেক্সে নিয়মিত কিছু প্রতিযোগিতা আয়োজিত হয় তবে এই সকল প্রতিযোগিতা শুধুমাত্র জাতীয় পর্যায়ের। বিগত বছরগুলোতে হওয়া বিভিন্ন প্রতিযোগিতার মাঝে রয়েছে: তিনটি বিজয় দিবস চ্যাম্পিয়নশিপ, তিনটি জাতীয় রোলার স্কেটিং চ্যাম্পিয়নশিপ, ২০১৮এবং ২০১৯ সালে ফেডারেশন কাপ, ২০১৯ সালে আন্তঃস্কুল রোপ স্কিপিং চ্যাম্পিয়নশিপ এবং ২০১৯ সালে শেখ রাসেল রোলার স্কেটিং চ্যাম্পিয়নশিপ।
শেখ রাসেল রোলার স্কেটিং কমপ্লেক্সে রোলার স্কেটিং ছাড়াও বিভিন্ন খেলার প্রতিযোগিতা অনুষ্ঠিত হয়, যেমন: হ্যান্ডবল, ডুবল, কুস্তি, কাবাডি, উশু, কারাতে, অসিক্রীড়া (ফেন্সিং), ইত্যাদি।
সাইবারপাংক

সাইবারপাংক বৈজ্ঞানিক কল্পকাহিনীর একটি উপবর্গ যেখানে সাধারণত ভবিষ্যৎ মানবসমাজকে এমন একটি তমসাবৃত দুঃস্বপ্নলোক হিসেবে উপস্থাপন করা হয়, যাতে প্রযুক্তির চরম উৎকর্ষসাধনের ফলে মানবসমাজ ও মানব-প্রকৃতির আমূল পরিবর্তন এসেছে। এই কাহিনীগুলিতে প্রায়শই অত্যুন্নত প্রযুক্তির (যেমন কৃত্রিম বুদ্ধিমত্তা ও মানব-যন্ত্র মিশ্রব্যবস্থা (সাইবারনেটিক্স)) সাফল্যের পাশাপাশি সংখ্যাগরিষ্ঠ জনগণের দারিদ্র্যক্লিষ্ট জীবন এবং অবক্ষয়, দুর্নীতি ও কর্তৃত্ববাদী শাসনের নিপীড়নের ভারে ন্যুব্জ ও ধসে পড়া সমাজের চিত্র তুলে ধরা হয়। সাইবারপাংকের চরিত্রগুলি প্রায়শই প্রযুক্তির সহায়তায় তাদের শারীরিক ও মানসিক বলবৃদ্ধি করে থাকে, ফলে মানুষ ও যন্ত্রের মধ্যে সীমারেখা অস্পষ্ট হয়ে থাকে। তারা প্রায়শই অসদ বাস্তবতা ও অন্যান্য নিমজ্জনমূলক প্রযুক্তি ব্যবহার করে প্রকৃত বাস্তবতা থেকে পলায়ন করে বা সেটিকে নিয়ন্ত্রণ করার চেষ্টা করে। এই কাহিনীগুলিতে বৃহৎ ব্যবসা প্রতিষ্ঠান বা কর্পোরেশনগুলি সমাজের উপর অনিয়ন্ত্রিত একচ্ছত্র নিয়ন্ত্রণ বজায় রাখে, আর সরকারি সংস্থাগুলি তাদেরকে এই লক্ষ্য অর্জনে সহায়তা করে। কাহিনীতে প্রায়শই হ্যাকার, সাইবার-অপরাধী ও অন্যান্য প্রযুক্তি ব্যবহারে ওস্তাদ চরিত্র থাকে যারা তাদের দক্ষতা ব্যবহার করে প্রযুক্তি চুরি করে বা হ্যাক করে দুষ্ট কর্পোরেশন মালিকদের বিরুদ্ধে জেগে উঠে ক্ষমতা দখলের চেষ্টা করে বা নাশকতামূলক তৎপরতা চালায়। অনেক সাইবারপাংক কাহিনীতে নোয়ার গোয়েন্দাকাহিনীর উপাদান ব্যবহার করা হয়, যেখানে চরিত্রগুলি কোনও ষড়যন্ত্র তদন্ত করে বা সত্য উদ্ঘাটনের চেষ্টা করে। মানবোত্তরবাদ, বিমানবিকীকরণ, বিচ্ছিন্নতাবোধ, নিঃসঙ্গতা, বিদ্রোহ, প্রতিশোধ, দার্শনিক ও মনোস্তাত্ত্বিক রূপকের ব্যবহার সাইবারপাংক উপবর্গের কিছু চারিত্রিক বৈশিষ্ট্য।
সাইবারপাংকের জনক হিসেবে খ্যাত উইলিয়াম গিবসন ("নিউরোম্যান্সার" নামক ১৯৮৪ সালে প্রকাশিত উপন্যাসের জন্য বিখ্যাত), ব্রুস স্টার্লিং (১৯৮৬ সালে প্রকাশিত "শিসমেট্রিক্স" উপন্যাস), রুডি রাকার, নিল স্টিভেনসন (১৯৯২ সালে প্রকাশিত "স্নো ক্র্যাশ" উপন্যাস), রিডলি স্কট (১৯৮২ সালে মুক্তিপ্রাপ্ত "ব্লেডরানার" চলচ্চিত্র) এবং মাসামুনে শিরোউ ("গোস্ট ইন দ্য শেল" মাঙ্গা ধারাবাহিক) সাইবারপাংক উপবর্গের শিল্পকলার বিকাশে তাৎপর্যপূর্ণ অবদানকারী কয়েকজন পথিকৃৎ। ১৯৬০ ও ১৯৭০-এর দশকে সংঘটিত কল্পবিজ্ঞানের নবতরঙ্গ আন্দোলন সাইবারপাংকের মূল উৎস বলে অনেকে মনে করেন। কমিক বইয়ে ১৯৭৭ সালেই "জাজ ড্রেড" কমিক ধারাবাহিকের মাধ্যমে সাইবারপাংক জাতীয় বিষয়বস্তুর আনাগোনা শুরু হয়েছিল। গিবসন তাঁর "নিউম্যান্সার" উপন্যাসে পাংক উপসংস্কৃতি ও প্রাথমিক হ্যাকার উপসংস্কৃতির দ্বারা প্রভাবিত হয়েছিলেন। জাপানে ১৯৮২ সালের কাতসুহিরো ওতোমো-র মাঙ্গা ধারাবাহিক "আকিরা" ও সেটির ১৯৮৮ সালের চলচ্চিত্রায়ন দেশটিতে ও আন্তর্জাতিকভাবে সাইবারপাংকের জনপ্রিয়তা বৃদ্ধিতে ভূমিকা রাখে। ১৯৮৭ সালে মুক্তিপ্রাপ্ত "ম্যাক্স হেডরুম" ছিল প্রথম সাইবারপাংক টেলিভিশন ধারাবাহিক, যেখানে কতগুলি টেলিভিশন নেটওয়ার্কের গোষ্ঠীশাসন ভবিষ্যৎ দুঃস্বপ্নলোককে নিয়ন্ত্রণ করে এবং যেখানে কম্পিউটার হ্যাকিং অনেক কাহিনীতে কেন্দ্রীয় ভূমিকা পালন করে। উইলিয়াম গিবসনের লেখার উপর ভিত্তি করে নির্মিত ১৯৯৫ সালে মুক্তিপ্রাপ্ত "জনি নেমনিক" ও ১৯৯৮ সালে মুক্তিপ্রাপ্ত "নিউ রোজ হোটেল" ব্যবসাসফল না হলেও ১৯৯৫ সালে মুক্তিপ্রাপ্ত "জাজ ড্রেড" ও ১৯৯৯ সালে মুক্তিপ্রাপ্ত "দ্য মেট্রিক্স" ছিল সাইবারপাংকের ইতিহাস সবচেয়ে বাণিজ্যিকভাবে সফল কিছু চলচ্চিত্র।
চোখের উপর চাপ

চোখের উপর চাপ একটি সাধারণ চোখের সমস্যা যেটি কিছু অবিশেষ লক্ষণ-উপসর্গ যেমন চোখে ক্লান্তি, চোখের ভেতরে ও আশেপাশে ব্যথা, ঝাপসা দৃষ্টি, মাথাব্যথা ও কদাচিৎ দ্বৈতদৃষ্টির মাধ্যমে প্রকাশ পায়। বহুক্ষণ যাবৎ কম্পিউটার, ডিজিটাল যন্ত্রপাতি ব্যবহার করলে বা পড়া বা অন্যান্য দৃষ্টিনির্ভর কাজকর্ম করলে এই লক্ষণ-উপসর্গগুলি দেখা দেয়।
যখন কোনও ব্যক্তি কোনও দৃষ্টিগতভাবে ভারবহ কোনও কাজ সম্পাদন করে, যেমন অবিরাম কোনও বই বা কম্পিউটারের মনিটরের দিকে তাকিয়ে থাকা, তখন চোখের সিলিয়ারি পেশীগুলি ও অক্ষিবহির্ভূত পেশিগুলির উপর চাপ পড়ে ও এগুলি ক্লান্ত হয়ে পড়ে। এর ফলে অক্ষিগোলকে অস্বস্তি বা ব্যথার সৃষ্টি হয়। দশ মিনিট চোখ বন্ধ রাখলে ও ঘণ্টায় অন্তত একবার মুখমণ্ডল ও ঘাড়ের পেশীগুলিকে বিশ্রাম দিলে এই সমস্যা সাধারণত দূর হয়। 
চোখের পেশীসমূহের উপর পীড়ন বা চাপ কমানোর কিছু জ্ঞাত পদ্ধতি হল কিছুক্ষণ পরপর চোখ বন্ধ করে বিশ্রাম দেওয়া, ভালো ঘুম দেওয়া ও সঠিক পুষ্টি।
মোহিত রাঠি

মোহিত রাঠে একজন ভারতীয় ক্রিকেটার। তিনি একজন অলরাউন্ডার যিনি ডানহাতি ব্যাট করেন এবং লেগ স্পিন বোলিং করেন। তিনি ঘরোয়া ক্রিকেটে সার্ভিস ক্রিকেট দলের হয়ে খেলেন এবং ইন্ডিয়ান প্রিমিয়ার লিগে পাঞ্জাব কিংসের হয়ে খেলেন।
তিনি ঝাড়খণ্ডের বিরুদ্ধে সার্ভিস দলের হয়ে পেশাদার এবং প্রথম-শ্রেণীর ক্রিকেটে অভিষেক করেছিলেন। অভিষেক ম্যাচেই হাফ সেঞ্চুরি করেন তিনি।
২০২৩ সালের ফেব্রুয়ারিতে, ২০২৩ সালের ইন্ডিয়ান প্রিমিয়ার লিগের জন্য পাঞ্জাব কিংস তাকে ২০ লাখ রুপিতে কিনেছিল। ৯ এপ্রিল ২০২২-এ, ২০২৩ আইপিএলে পাঞ্জাব কিংসের হয়ে সানরাইজার্স হায়দ্রাবাদের বিপক্ষে তার টি-টোয়েন্টি অভিষেক হয়।
মার্কিন যুক্তরাষ্ট্রের মন্ত্রিসভা

মার্কিন যুক্তরাষ্ট্র মন্ত্রীসভা মার্কিন যুক্তরাষ্ট্রের উপ রাষ্ট্রপতি এবং মার্কিন যুক্তরাষ্ট্রের ফেডারেল সরকারের নির্বাহী বিভাগের দপ্তরগুলোর প্রধানদের সমন্বয়ে গঠিত একটি সংস্থা। এটি মার্কিন যুক্তরাষ্ট্রের রাষ্ট্রপতির প্রধান উপদেষ্টা সভা। রাষ্ট্রপতি সভাগুলির সভাপতিত্ব করেন তবে তিনি আনুষ্ঠানিকভাবে মন্ত্রীসভার সদস্য নন। রাষ্ট্রপতি কর্তৃক নিযুক্ত এবং সিনেট কর্তৃক অনুমোদিত দপ্তর প্রধানরা মন্ত্রিসভার সদস্য। রাষ্ট্রপতি অন্যান্য নির্বাহী সংস্থার প্রধান এবং রাষ্ট্রপতির নির্বাহী কার্যালয়ের সিনেট অনুমোদন প্রয়োজন হয় না এমন সদস্যদের মন্ত্রীসভার সদস্য হিসাবে মনোনীত করতে পারেন।
মন্ত্রীসভার নিজস্ব কোনও নির্বাহী ক্ষমতা বা কার্যাবলী নেই। এটি ২৪ জন সদস্য (উপ রাষ্ট্রপতি সহ ২৫ জন), ১৫ জন দপ্তর প্রধান এবং ৯জন মন্ত্রীপরিষদ পর্যায়ের সদস্য, যাদের মধ্যে দু'জন ব্যতীত সবারই সিনেটের অনুমোদন প্রয়োজন হয়। ওভাল অফিস সংলগ্ন একটি কক্ষে রাষ্ট্রপতির সঙ্গে মন্ত্রীসভার বৈঠক হয়। সদস্যরা তাদের নিজ নিজ দপ্তরের প্রতিষ্ঠিত সালের ক্রমানুযায়ী বসেন।
মন্ত্রীসভার সদস্যরা রাষ্ট্রপতির সন্তুষ্টিতে কাজ করেন, তিনি সিনেটের অনুমোদন ছাড়াই যে কোনো সময় তাদের বরখাস্ত করতে পারেন, যেটি মায়ার্স বনাম মার্কিন যুক্তরাষ্ট্র (১৯২৬) মামলায় মার্কিন যুক্তরাষ্ট্রের সুপ্রিম কোর্ট কর্তৃক নিশ্চিত করা হয়েছে। যদিও রাষ্ট্রপতির ইচ্ছার বিরুদ্ধে মন্ত্রীসভার সদস্যের পক্ষে তার নিজের দপ্তরের উপর নির্দিষ্ট ক্ষমতা প্রয়োগ করা আইনত সম্ভব, তবে বরখাস্তের হুমকির কারণে এটি অত্যন্ত অস্বাভাবিক। রাষ্ট্রপতির মন্ত্রীসভা সংগঠিত করার ক্ষমতাও রয়েছে, যেমন কমিটি গঠন করা। সমস্ত ফেডারেল সরকারী কর্মকর্তাদের মতো, মন্ত্রীসভার সদস্যরাও "রাষ্ট্রদ্রোহ, ঘুষ বা অন্যান্য উচ্চ অপরাধ এবং অপকর্মের" জন্য হাউজ অব রিপ্রেজেন্টেটিভস দ্বারা অভিশংসন এবং সিনেটে বিচারের সম্মুখীন হন।
মার্কিন যুক্তরাষ্ট্রের সংবিধানে স্পষ্টভাবে একটি মন্ত্রীসভার কথা বলা হয়নি। সংবিধানের মতামত ধারার (অনুচ্ছেদ ২, অনুচ্ছেদ ২, ধারা ১) থেকে অনুমান করা মন্ত্রীসভার ভূমিকা হলো রাষ্ট্রপতিকে পরামর্শ প্রদান করা। উপরন্তু, পঁচিশতম সংশোধনী উপ রাষ্ট্রপতিকে সংখ্যাগরিষ্ঠ নির্বাহী দপ্তরগুলোর প্রধানদের সাথে রাষ্ট্রপতিকে "তার অফিসের ক্ষমতা এবং দায়িত্ব পালনে অক্ষম" ঘোষণা করার ক্ষমতা দেয়।
১) https://en.wikipedia.org/wiki/Cabinet_of_the_United_States
২)
https://www.whitehouse.gov/administration/cabinet/
চক্রপাণি দত্ত

চক্রপাণি দত্ত (আনুমানিক ১১তম শতাব্দী) একজন বাঙালি পন্ডিত ও আয়ুর্বেদ চিকিৎসার অনুশীলনকারী এবং গবেষক ছিলেন। তিনি প্রাচীণ বাংলার পুরোধা বাঙালি মনিষীদের অন্যতম।
তাঁর জীবদ্দশায়, আয়ুর্বেদ চিকিৎসা পদ্ধতিতে তাঁর উল্লেখযোগ্য অবদানের জন্য বিখ্যাত ছিলেন। তিনি প্রাথমিকভাবে আয়ুর্বেদ চিকিৎসার প্রাথমিক বা মূল গ্রন্থগুলির বিষয়ে তাঁর শিক্ষা-সংক্রান্ত ভাষ্যগুলির মাধ্যমে খ্যাতি অর্জন করে ছিলেন। তিনি তাঁর কাজের মাধ্যমে ভারতীয় চিকিৎসায় উল্লেখযোগ্য প্রভাব ফেলেছিলেন।
চক্রপাণি দত্ত ১১তম শতাব্দীর পাল আমলে শেষার্ধে বর্তমান পশ্চিমবঙ্গের ময়ূরেশ্বর গ্রামে জন্মগ্রহণ করেছিলেন বলে বিশ্বাস করা হয়। তিনি একজন ব্রাহ্মণ ছিলেন এবং একটি সম্ভ্রান্ত বৈদ্য পরিবারের অন্তর্ভুক্ত ছিলেন, তাঁর পিতা পাল সম্রাট নয়াপালের রন্ধনশালার অধ্যক্ষ বা প্রধান হিসেবে নিযুক্ত ছিলেন। তার বড় ভাই ভানুকে একজন "অন্তরঙ্গ" (শিক্ষিত চিকিৎসক) হিসেবে বর্ণনা করা হয়েছে। একজন পাল দরবারী, নারদত্ত, চক্রপাণি দত্তের আধ্যাত্মিক গুরু হিসাবে কাজ করেছিলেন।
প্রাথমিক আয়ুর্বেদ গ্রন্থগুলির - "চরক সংহিতা" এবং "সুশ্রুত সংহিতা"- উপর তাঁর ভাষ্যগুলির মাধ্যমে চক্রপাণি দত্ত অল্প বয়সেই বিশিষ্টতা অর্জন করতে শুরু করেছিলেন। তাঁর সবচেয়ে বিখ্যাত রচনাগুলির মধ্যে রয়েছে "চিকিৎসাসমগ্রহ /চিকিৎসা সংগ্রহ" (চিকিৎসা অনুশীলন এবং পদ্ধতির সংগ্রহ), "দ্রব্যগুণ" (উদ্ভিদের বৈশিষ্ট্য), এবং "সর্বসারসংগ্রহ" (জিনিসের সারাংশের সংগ্রহ)। গ্রন্থগুলিতে রোগের থেরাপিউটিক, সার্জিক্যাল ও শারীরবৃত্তীয় চিকিত্সা নিয়ে আলোচনা করা হয়েছে, এবং তাঁকে আয়ুর্বেদ চিকিৎসায় একজন কর্তাব্যক্তি হিসেবে গণ্য করা হয়েছে।
আনুমানিক একাদশ শতকে তিনি বাংলাদেশের শ্রীহট্ট ভ্রমণ করেন এবং তৎকালীন নৃপতির চিকিৎসা করে তাকে মৃত্যুশয্যা থেকে উদ্ধার করেন। নৃপতি গৌরগোবিন্দ কৃতজ্ঞতা স্বরুপ ও চক্রপাণি দত্তের প্রতি নির্ভরশীলতার জায়গা থেকে তাকে অনুরোধ করেন শ্রীহট্টে স্থায়ীভাবে বসবাসের জন্যে। কিন্তু চক্রপাণি দত্ত গঙ্গা তীর ব্যতীত অন্য কোথাও থাকতে সম্মত ছিলেন না। তাই তিনি নিজভূমে ফিরে যেতে উদ্যত হলে নৃপতির অনুরোধে নিজ পূত্র মহীপতি দত্তকে শ্রীহট্টের সপ্তগ্রাম বা বর্তমান সাতগাঁওতে গৃহস্থ করে যান। সাতগাঁও বর্তমানে সিলেট বিভাগের মৌলভীবাজার জেলাইয় অবস্থিত। এই মহীপতি দত্তের মাধ্যমেই চক্রপাণি দত্তের বংশধারা বাংলাদেশে প্রবাহিত হয়। যাদের মাঝে অনেকেই পরবর্তী বাংলায় নিজ প্রতিভায় জ্যোতি ছড়িয়েছেন৷ উল্লেখ্য গীতিকবি রাধারমণ দত্তও চক্রপাণি দত্তেরই বংশধর।
বর্তমানে বাংলাদেশের সিলেট বিভাগ সহ বাংলাদেশের বিভিন্ন স্থানে চক্রপাণি  দত্তের বংশধরেরা বসবাস করছেন।
রক্তমৃত্তিকা মহাবিহার

রক্তমৃত্তিকা মহাবিহার প্রাচীন বাংলায় (আধুনিক পশ্চিমবঙ্গ) একটি বিখ্যাত মহাবিহার (বৌদ্ধ সন্ন্যাসী বিশ্ববিদ্যালয়) ছিল। এটি কর্ণসুবর্ণ শহরে এবং বর্তমান কলকাতা শহর থেকে প্রায় ২০০ কিলোমিটার (১২০ মাইল) উত্তরে অবস্থিত ছিল।
মহাবিহারটি ৫ম শতাব্দীতে গুপ্ত যুগে প্রতিষ্ঠিত হয়েছিল, এবং এটি নালন্দা মহাবিহারের চেয়েও প্রাচীন ছিল।
জন লাইডন

জন জোসেফ লাইডন ( ; জন্ম ৩১ জানুয়ারী ১৯৫৬) একজন ব্রিটিশ গায়ক-গীতিকার। তাঁর প্রাক্তন মঞ্চ নাম ছিল জনি রটেন। তিনি ১৯৭০-এর দশকের শেষের দিকের পাঙ্ক ব্যান্ড দ্য সেক্স পিস্তল-এর প্রধান গায়ক ছিলেন। এটি ১৯৭৫ থেকে ১৯৭৮ সাল, ১৯৯০, এবং ২০০০-এর দশক পর্যন্ত সক্রিয় ছিল। তিনি পোস্ট-পাঙ্ক ব্যান্ড পাবলিক ইমেজ লিমিটেড (পিআইএল) এর প্রধান গায়কও, যেটি তিনি ১৯৭৮ থেকে ১৯৯৩ সাল পর্যন্ত এবং আবার ২০০৯ সাল থেকে প্রতিষ্ঠা করেছিলেন এবং ফ্রন্ট করেছিলেন।
পীতশাল

পীতশাল বা লোকপ্রচলিত নাম 'পিয়াশাল' যার বৈজ্ঞানিক নাম : টেরোকার্পাস মার্সুপিয়াম (pterocarpus marsupium. roxb) হল papilionaceae পরিবারের এক ভেষজ উদ্ভিদ। ভারতের অথর্ববেদে বৈদ্যককল্পে গাছটিকে 'অশন' বা 'অসন' হিসাবে উল্লেখ করা হয়ছে। সারা বিশ্বে ঊষ্ণপ্রধান অঞ্চলে এই গণের প্রায় চব্বিশটি প্রজাতির গাছ দেখতে পাওয়া যায়। এরমধ্যে মাত্র চারটি প্রজাতির গাছ ভারতে পাওয়া যায়। ভারতের গুজরাট, মধ্যপ্রদেশ, উত্তরপ্রদেশ, বিহার, ওড়িশার পাহাড়ী অঞ্চলে এই গাছ জন্মে। নেপাল (बिजयसाल) নামে ও শ্রীলঙ্কাতেও পাওয়া যায়। গাছের পাতা, নিঃসৃত আঠা ও কাঠ ঔষধার্থে ব্যবহৃত হয়।
গাছটি সাধারণত ৪০-৫০ ফুট (১২ - ১৫ মিটার) লম্বা ও ৩-৪ ফুট (১ - ১.৫ মি) চওড়া হয়ে থাকে। গাছের ছাল ধূসর বর্ণের হলে কাঠের সার অংশের রঙ হয় গাঢ় হলুদ রঙের। এই পর্যায়ে গাছটিকে "পীতশাল" এবং লোকপ্রচলিত নাম 'পিয়াশাল' বলা হয়ে থাকে। গাছের পাতা ৫ - ৮ ইঞ্চি ( ১২.৭ - ২০.৩২ সেমি) লম্বাটে এবং অগ্রভাগ সূচালো হয়। এক একটি পত্রদণ্ডে ৫-৭টি পাতা থাকে। ছোট ছোট পুষ্পদণ্ডে গুচ্ছাকারে হলুদ রঙের ফুল হয় ও পরে দু- ইঞ্চি লম্বা চ্যাপ্টা শুঁটির মতো ফল ধরে এবং ভিতরে দুটি অবতল আকারের শক্ত বীজ থাকে।
এলদের কোস্তা

এলদের ওয়ান্দের সুসা দে আজেভেদো এ কোস্তা (; জন্ম: ১২ জানুয়ারি ১৯৯৪; এলদের কোস্তা নামে সুপরিচিত) হলেন একজন অ্যাঙ্গোলীয়–পর্তুগিজ পেশাদার ফুটবল খেলোয়াড়। তিনি বর্তমানে সৌদি আরবের পেশাদার ফুটবল লিগের শীর্ষ স্তর সৌদি পেশাদার লিগের ক্লাব আল ইত্তিহাদ এবং অ্যাঙ্গোলা জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত ডান পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় আক্রমণভাগের খেলোয়াড় অথবা কেন্দ্রীয় আক্রমণভাগের খেলোয়াড় হিসেবে খেলেন।
২০০৯ সালে, কোস্তা পর্তুগাল অনূর্ধ্ব-১৬ দলের হয়ে পর্তুগালের বয়সভিত্তিক পর্যায়ে অভিষেক করেছিলেন। প্রায় নয় বছর যাবত পর্তুগালের বয়সভিত্তিক দলের হয়ে খেলার পর, তিনি ২০২১ সালে অ্যাঙ্গোলার হয়ে আন্তর্জাতিক পর্যায়ে অভিষেক করেছেন; অ্যাঙ্গোলার জার্সি গায়ে তিনি এপর্যন্ত ৭ ম্যাচে ১টি গোল করেছেন।
এলদের ওয়ান্দের সুসা দে আজেভেদো এ কোস্তা ১৯৯৪ সালের ১২ই জানুয়ারি তারিখে অ্যাঙ্গোলার লুয়ান্ডায় জন্মগ্রহণ করেছেন এবং সেখানেই তার শৈশব অতিবাহিত করেছেন।
কোস্তা পর্তুগাল অনূর্ধ্ব-১৬, পর্তুগাল অনূর্ধ্ব-১৭, পর্তুগাল অনূর্ধ্ব-১৮, পর্তুগাল অনূর্ধ্ব-১৯, পর্তুগাল অনূর্ধ্ব-২০, পর্তুগাল অনূর্ধ্ব-২১ এবং পর্তুগাল অনূর্ধ্ব-২৩ দলের হয়ে খেলার মাধ্যমে পর্তুগালের প্রতিনিধিত্ব করেছেন। পর্তুগালের বয়সভিত্তিক দলের হয়ে তিনি প্রায় ৯ বছরে ৬১ ম্যাচে অংশগ্রহণ করে ১২টি গোল করেছেন।
দাদা হরির ভাভ

দাদা হরির ভাভ হল ভারতের গুজরাত রাজ্যের আহেমেদাবাদে অবস্থিত ১৫ নম্বর আসরওয়া এলাকার একটি সোপান।
স্টেপওয়েলের ফার্সি শিলালিপি অনুসারে মাহমুদ বেগাদার একজন গৃহবধূ "ধাই" হারির ১৪৮৫ সালে স্টেপওয়েলটি তৈরি করেছিলেন। তিনি রাজকীয় হারেমের সুপারিনটেনডেন্ট ছিলেন।
ধাই হারির একটি মসজিদ এবং একটি সমাধি নির্মাণ করে সেখানে দাফন করা হয়েছিল। ভাল দুটি শিরোনাম, প্রথম গ্যালারির উত্তর দিকে আরবি একটি এবং দক্ষিণ দিকে সংস্কৃত একটি ইনস্ক্রিপশন রয়েছে।
আরবি লেখাটি পড়ে:
একটি সংস্কৃত শিলালিপি বলছে যে কূপটি ডিসেম্বর ১৪৯৯ খ্রিস্টাব্দে নির্মিত হয়েছিল। মাহমুদ শাহের শাসনামলে বাই হারির সুলতানী, স্থানীয়ভাবে ধাই হারির নামে পরিচিত, কূপটি নির্মাণ করেন। নামটি পরে দাদা হরিতে পরিণত হয়। সেই সময়ে এটির দাম ছিল ৩,২৯,০০০০ মাহমুদিস ( ৩ লাখ)। অলঙ্কৃত ধাপ-কূপের সর্পিল সিঁড়িগুলি কূপের খাদের পাশের দেয়ালে টুকরো টুকরো করা হয়েছে এবং বিভিন্ন প্ল্যাটফর্ম স্তরে নেমে গেছে। 
সোলাঙ্কি স্থাপত্য শৈলীতে বেলেপাথরে নির্মিত, দাদা হারির সোপানটপাঁচতলা গভীর। এটি অষ্টভুজাকার (৮-পার্শ্বযুক্ত বহুভুজ) শীর্ষে পরিকল্পনায়, জটিলভাবে খোদাই করা বিপুল সংখ্যক স্তম্ভের উপর নির্মিত। প্রতিটি ফ্লোর যথেষ্ট প্রশস্ত যাতে লোকজনের জমায়েত হয়। সেই স্তরে ভূগর্ভস্থ জল অ্যাক্সেস করার জন্য এটি গভীরভাবে খনন করা হয়েছিল, যা বছরের বৃষ্টিপাতের কারণে জলস্তরের মৌসুমী ওঠানামার জন্য দায়ী। বিভিন্ন ফ্লোরে এবং ল্যান্ডিং লেভেলে ছাদের বাতাস এবং আলোর ভেন্টগুলি বড় খোলার আকারে থাকে। প্রথম গল্প স্তর থেকে, তিনটি সিঁড়ি কূপের নীচের জলের স্তরে নিয়ে যায়, যা একটি অনন্য বৈশিষ্ট্য হিসাবে বিবেচিত হয়।
মাটির স্তরে এটি ১৯০ ফুট লম্বা ও প্রস্থ চল্লিশ ফুট। পূর্ব প্রান্তে, একটি গম্বুজযুক্ত ছাউনি থেকে, আটটি ধাপের একটি অবতরণ একটি আচ্ছাদিত গ্যালারির দিকে নিয়ে যায়। নয়টি ধাপের একটি দ্বিতীয় ফ্লাইট অন্য একটি গ্যালারির দিকে নিয়ে যায় এবং আটটি ধাপের এক তৃতীয়াংশ পানির স্তর থেকে দুই বা তিন ফুট নিচের চিত্র সালাতে যায়। প্রতিটি অবতরণে একটি করিডোর পাশ দিয়ে চলে এবং অন্য গ্যালারির দিকে নিয়ে যায় যা বিরতিতে কূপ অতিক্রম করে।
পূর্ব-পশ্চিম অক্ষ বরাবর নির্মিত, প্রবেশদ্বার পূর্ব থেকে, দুটি সর্পিল সিঁড়ি পশ্চিমে, কূপের কাছে। স্ট্রাকচারাল সিস্টেমটি সাধারণত ভারতীয় শৈলীতে অনুভূমিক বিম এবং লিন্টেল সহ ঐতিহ্যবাহী ট্রাবিট । কূপের নিচে একটি বর্গাকার ধাপযুক্ত মেঝে রয়েছে যা একটি ফানেলের আকারে সর্বনিম্ন সমতল পর্যন্ত বিস্তৃত। এটি একটি বৃত্তাকার কূপে ছেঁকে দেওয়া হয়। বর্গাকার মেঝে উপরে, কলাম, বিম, প্রাচীর এবং খিলান খোলা চারপাশে সর্পিল; একটি বৈশিষ্ট্য যা শীর্ষে চলতে থাকে। কূপের উপরের অংশটি অবশ্য আকাশের দিকে খোলা একটি উল্লম্ব স্থান। বর্গক্ষেত্রের চারটি কোণ পাথরের রশ্মি দিয়ে মজবুত করা হয়েছে, ৪৫ ডিগ্রি কোণে সেট করা হয়েছে। ফুলের মোটিফ এবং ইসলামী স্থাপত্যের গ্রাফিক্স খুব ভালোভাবে মিশে গেছে। উপরের তলায় প্রভাবশালী খোদাইগুলি হাতির ( আকারে, প্রতিটি আলাদা ডিজাইন)।
মালবিকা কৃষ্ণদাস

মালবিকা কৃষ্ণদাস (জন্ম ৭ই জানুয়ারী ১৯৯৯) হলেন একজন ভারতীয় অভিনেত্রী, টেলিভিশন উপস্থাপক এবং শাস্ত্রীয় নৃত্যশিল্পী। তিনি মাজাভিল মনোরমা -তে মালয়ালম ট্যালেন্ট-হান্ট (প্রতিভা-অন্বেষণ) রিয়েলিটি শো নায়িকা নায়কানে অংশ নিয়েছিলেন। থাত্তুমপুরাথ অচ্যুথান চলচ্চিত্রে অভিনয়ের মাধ্যমে চলচ্চিত্র জীবনে তাঁর অভিষেক হয়। তিনি সূর্য টিভিতে প্রচারিত টেলিভিশন সিরিয়াল ইন্দুলেখাতে প্রধান চরিত্রে অভিনয় করেছিলেন।
মালবিকা ওটাপলামে জন্মগ্রহণ করেন। তাঁর মা ও বাবা ছিলেন যথাক্রমে ঊষা, একজন গৃহিণী এবং প্রয়াত কৃষ্ণদাস, একজন ব্যবসায়ী। তিনি পট্টম্বিতে বড় হয়ে ওঠেন। তিনি তিন বছর বয়সে শাস্ত্রীয় নৃত্য শেখা শুরু করেন।
মালবিকা অমৃতা টিভিতে টেলিভিশন ডান্স রিয়েলিটি শো "সুপার ড্যান্সার জুনিয়র ২ -তে" যোগদানের মাধ্যমে তাঁর কর্মজীবন শুরু করেন। তিনি ফাইনালিস্টদের মধ্যে একজন ছিলেন এবং শো-এর রানার আপ হয়েছিলেন। সপ্তম শ্রেণীতে পড়ার সময়, প্রথম উপসাগরীয় নৃত্য অনুষ্ঠানে গিয়ে তিনি নিজের বাবাকে হারান। তারপরে তিনি এশিয়ানেটে প্রচারিত "মাঞ্চ ডান্স ড্যান্সে ভাগ" নিয়েছিলেন। তিনি কেরালা রাজ্য কলা উৎসবের নৃত্য প্রতিযোগিতায় নিয়মিত অংশগ্রহণকারী ছিলেন এবং দশম শ্রেণিতে থাকাকালীন ভরতনাট্যমে রাজ্য স্তরে প্রথম পুরস্কার জিতেছিলেন। তিনি টিআরকেএইচএসএস, ভানিয়ামকুলাম, পালাক্কাদ থেকে তাঁর বিদ্যালয় শিক্ষা শেষ করেছিলেন। এরপর তিনি ভান্নাদিল পুদিয়াভেটিল ধনঞ্জয়ন এবং শান্তা ধনঞ্জয়নের অধীনে ভরতনাট্যম প্রশিক্ষণ নেন। তিনি থেভারার সেক্রেড হার্ট কলেজ থেকে ব্যবসায় স্নাতক ডিগ্রি অর্জন করেন।
তিনি "মাজহাভিল" মনোরমাতে প্রচারিত একটি প্রতিভা-অন্বেষণ রিয়েলিটি শো নায়িকা নায়কান-এ প্রতিযোগী হিসাবে ছোট পর্দায় ফিরে আসেন। এই প্রতিযোগিতাটি তাঁর জীবনে যুগান্তকারী ছিল কারণ তিনি দ্বিতীয় রানারআপ হয়েছিলেন এবং সেরা নৃত্যশিল্পীর খেতাবও পেয়েছিলেন। একই বছরে লাল হোসে পরিচালিত "থাতুমপুরথ অচ্যুথানের" মাধ্যমে তাঁর চলচ্চিত্রে অভিষেক হয়। এরপর তিনি একটি ওয়েবসিরিজ "লাইফ জোর" এবং একটি মিউজিক্যাল অ্যালবাম "মিঝি রেণ্ডিলামের" অংশ হন।
তিনি মাজহাভিল মনোরমা- তে "ডি৫ জুনিয়রের" মাধ্যমে টেলিভিশন উপস্থাপক হিসাবে তাঁর কর্মজীবন শুরু করেন, তিনি নায়িকা নায়কানের সহ-প্রতিযোগী ভিন্সি অ্যালোশিয়াসের পরিবর্তে এসেছিলেন। তারপরে তিনি সুরজ ভেঞ্জারমুডের সাথে জি কেরালামের ফানি "নাইটস-" এ উপস্থাপনা করেন। ২০১৬ সালে সূর্য টিভিতে তাঁর প্রথম সিরিয়াল ছিল "আম্মে মহামায়ে।" তিনি সূর্য টিভিতে টেলিভিশন সিরিয়াল "ইন্দুলেখাতে" প্রধান মহিলা চরিত্রে অভিনয় করেছিলেন। ২০২২ সালের ২৭শে ডিসেম্বর, তিনি তাঁর ইউটিউব চ্যানেলের মাধ্যমে জানিয়েছিলেন যে, মাজহাভিল মনোরমা শো নায়িকা-নায়কান খ্যাত থিজুস জ্যোথির সাথে তাঁর বিয়ে ঠিক হয়েছে।